title: Breda M35

text: Talvisodan aikana Suomeen tilattiin kaikkiaan 48 kappaletta 20 mm:n Breda-tykkejä. Suomeen tykit saapuivat helmikuussa 1940, mutta rintamajoukoille niitä ei ehditty enää jakaa ennen sodan päättymistä. Myöhemmin (välirauhan ja jatkosodan aikana) aseita tilattiin lisää joitakin kymmeniä kappaleita, joista osa oli kiinteälavettisia laivoihin tapahtuvaa asennusta varten. Breda-tykkien melko suuresta lukumäärästä johtuen ne osallistuivat sangen näkyvästi sotatoimiin useilla jatkosodan rintamilla.


title: Breda M35

text: Sotien jälkeen Breda-tykit huollettiin ja varastoitiin. 1960-luvun alussa puolustusvoimien varastoissa tykkejä oli edelleen jäljellä 83 kappaletta ja vielä vuonna 1985 niitä oli varastoituna 76 asetta. Tämän jälkeen kymmenen näistä aseista jätettiin puolustusvoimien omiin kokoelmiin ja loput joko myytiin tai hävitettiin.


title: Raptarr

text: Raptarr on Mirage Studiosin kustantama sarjakuvahahmo ja supersankari, jonka loi Peter Laird. Se teki ensi esiintymisensä "Teenage Mutant Ninja Turtles" -lehden neljännen osan numerossa 2, vuonna 2002. Varsinaisesti hahmo esiteltiin seuraavassa numerossa, jonka jälkeen Raptarr on auttanut satunnaisesti Turtleseja esiintymisestään lähtien.


title: Raptarr

text: Vuoden 2003 sarjassa Raptarr tekee ensi esiintymisensä jaksossa "Rukouksella on siivet", vuonna 2005. Hän on rodultaan lintumies, yksi roduista, jotka lyntialaiset loivat vuosituhansia sitten orjuuttamistaan ihmisistä. Kun lyntialaisten saari (jota ihmiset kutsuivat nimellä Atlantis) upposi, lintumiehet olivat vapaita. Osa lintuihmisistä kuitenkin kapinoi ja halusi orjuuttaa ihmiset niin kuin lyntialaiset olivat tehneet. Sisällissodan jälkeen kapinan johtaja, Mephos, tuomittiin menettämään siipensä ja elämään maan pinnalla. Raptarr sai tehtäväkseen tarkkailla häntä. Samalla hän ryhtyi tarkkailun ohella supersankariksi ja esti useita kertoja Mephosin pahat aikeet ja juonet kostoa varten. Hän sai Turtleseilta apua joutuessaan pahaan pulaan Mephosia vastaan, joka yritti uutta vallankaappausta. Sarjassa hahmon äänenä toimi Marc Diraison.


title: Hannes Torpo

text: Kaarlo Johannes (Hannes) Torpo (22. tammikuuta 1901 Keikyä – 10. syyskuuta 1980 Helsinki) oli suomalainen yleisurheilija. Hänen päälajinsa oli kuulantyöntö.


title: Hannes Torpo

text: Torpo sijoittui Pariisin 1924 olympialaisten kuulantyönnössä parhaana eurooppalaisena neljänneksi tuloksella 14,45 m. Hän edusti Suomea kolmessa maaottelussa.


title: Hannes Torpo

text: Seuratasolla Torpo edusti Porin Tarmoa ja Helsingin Kisa-Veikkoja. Hän voitti kuulantyönnön kahden käden yhteistuloskilpailussa Suomen mestaruuden vuonna 1923. Hän saavutti SM-hopeaa kuulantyönnön paremman käden kilpailussa vuosina 1922, 1923 ja 1924, kuulantyönnön yhteistuloskilpailussa vuonna 1924 sekä kiekonheiton paremman käden kilpailussa vuonna 1926. Hän saavutti SM-pronssia kuulantyönnön paremman käden kilpailussa vuosina 1926, 1929 ja 1930, kuulantyönnön yhteistuloskilpailussa vuonna 1922, kiekonheiton paremman käden kilpailussa vuosina 1924, 1927 ja 1929 sekä kiekonheiton yhteistuloskilpailussa vuonna 1923.


title: Hannes Torpo

text: Torpon henkilökohtaiset ennätykset olivat 14,56 m kuulantyönnössä (vuodelta 1923) ja 44,77 m kiekonheitossa (vuodelta 1924).


title: Hannes Torpo

text: Torpo oli ammatiltaan voimistelunopettaja. Hän valmistui ylioppilaaksi vuonna 1923 Tyrvään yhteiskoulusta, jossa hänen luokkatovereinaan olivat muiden muassa tuleva runoilija Kaarlo Sulin (myöh. Sarkia) ja myöhempi vakuutusmatemaatikko Arvo Junnila. Torpo valmistui voimistelunopettajaksi Helsingin yliopistosta vuonna 1934 ja työskenteli voimistelunopettajana Kallion yhteiskoulussa vuosina 1935–1970. Hän toimi Suomen Urheiluliiton kiertävänä valmentajana vuosina 1935–1945 sekä naisyleisurheilun vastaavana valmentajana. Hän näytteli urheiluhierojaa Orvo Saarikiven ohjaamassa elokuvassa "Avoveteen" (1939).


title: Karl Kallio

text: Karl Kallio (s. 13. huhtikuuta 1925) on entinen suomalainen jalkapalloilija.


title: Karl Kallio

text: Hyökkääjänä pelannut Kallio edusti urallaan Vaasan Pallo-Veikkoja 1. divisioonassa 1945–1948 ja Vaasan Palloseuraa mestaruussarjassa 1948–1952. Kaikkiaan Kallio pelasi kuuden kauden aikana 79 pääsarjatason ottelua, joissa hän teki 31 maalia. Maajoukkueessa Kallio pelasi yhden maaottelun vuonna 1949.


title: Markku Kallio

text: Markku Kallio (s. 18. syyskuuta 1961 Rovaniemi) on entinen suomalainen jalkapalloilija.


title: Markku Kallio

text: Keskikentällä pelannut Kallio edusti urallaan mestaruussarjassa ja Veikkausliigassa Rovaniemen Palloseuraa 1983–1985, 1987–1990 ja 1993. Lisäksi hän pelasi 1. divisioonaa Joutsenon Kullervossa 1992 ja Kontulan Urheilijoissa 1993 sekä alempia sarjoja Rovaniemen Reippaassa 1979–1982 ja 1990–1991. Kallio oli myös yhden kauden ajan ruotsalaisessa IFK Kalixissa 1986. Hänen paras saavutuksensa olivat kaksi SM-pronssia 1988 ja 1989. Kaikkiaan Kallio pelasi kahdeksan kauden aikana 163 pääsarjatason ottelua, joissa hän teki seitsemän maalia.


title: Markku Kallio

text: Maajoukkueessa Kallio pelasi yhden maaottelun vuonna 1988.


title: Tanja Damaske

text: Tanja Damaske (s. 16. marraskuuta 1971 Berliini) on entinen saksalainen keihäänheittäjä. Hän voitti lajissaan kultaa Budapestin Euroopan-mestaruuskilpailuissa 1998 tuloksella 69,10 metriä. Ateenan MM-kilpailuissa 1997 hän saavutti pronssia 67,12 metriä kantaneella heitollaan.


title: Tanja Damaske

text: Damaske voitti keihäässä junioreiden maailmanmestaruuden Plovdivissa 1990 tuloksella 61,06. Göteborgin maailmanmestaruuskilpailuissa 1995 hän sijoittui kuudenneksi. Vuosina 1996 ja 1998 Damaske voitti IAAF:n GP-finaalin tuloksilla 66,28 ja 68,40. Hänen ennätyksensä nykyisellä vuonna 1999 käyttöön otetulla keihäsmallilla on 66,91 metriä, jonka hän heitti Erfurtissa 4. heinäkuuta 1999. Aiemmalla keihäsmallilla hän heitti vuonna 1998 tuloksen 70,10 m, jolla hän sijoittui kaikkien aikojen maailmantilastossa 18:nneksi.


title: Kontaktimenetelmä

text: Kontaktimenetelmä eli kontaktiprosessi on teollinen menetelmä rikkihapon valmistamiseksi. Sen patentoi vuonna 1831 brittiläinen viinietikkakauppias Peregrine Phillips. Nykyään kontaktiprosessi ja sen muunnelmat ovat korvanneet aikaisemmin käytössä olleen lyijykammiomenetelmän, koska kontaktiprosessilla voidaan tuottaa huomattavasti väkevämpää rikkihappoa.


title: Kontaktimenetelmä

text: Kontaktimenetelmän ensimmäisessä vaiheessa tuotetaan rikkidioksidia, joko polttamalla rikkiä tai kuumentamalla rikkiä sisältäviä malmeja kuten pyriittiä, sinkkisulfidia tai lyijysulfidia.


title: Kontaktimenetelmä

text: Seuraavaksi rikkidioksidikaasu kuivataan ja siitä poistetaan epäpuhtaudet, jotka voisivat haitata katalyytin toimintaa. Tärkein epäpuhtauksista on arseenitrioksidi, joka poistetaan rauta(III)hydroksidin avulla rauta-arseniittina.


title: Kontaktimenetelmä

text: Puhdistuksen jälkeen rikkidioksidi johdetaan kammioon, jossa se katalyytin avulla hapetetaan rikkitrioksidiksi. Phillipsin patentoimassa kontaktimenetelmässä katalyyttinä oli platina. Nykyään yleensä käytetään divanadiinipentoksidia, joka on halvempaa ja kestää paremmin epäpuhtauksia. Reaktiokammiossa lämpötila on 400–450 °C ja paine on yhdestä kahteen ilmakehän painetta. Näissä olosuhteissa jopa 99,5 % rikkidioksidista hapettuu rikkitrioksidimolekyyleiksi. Divanadiinipentaoksidi auttaa rikkidioksidin hapettumista pelkistymällä divanadiinitetraoksidiksi, joka reaktiokammion hapen vaikutuksesta hapettuu jälleen alkuperäiseen muotoonsa.


title: Kontaktimenetelmä

text: Kokonaisreaktio on eksoterminen ja voidaan kirjoittaa muodossa:


title: Kontaktimenetelmä

text: Rikkitrioksidia ei voi johtaa suoraan veteen, jolloin syntyisi rikkihappoa, koska reaktio on hyvin eksoterminen eli runsaasti lämpöä vapauttava rikkihappo haihtuisi höyryinä. Rikkitrioksidikaasu johdetaan sen sijaan väkevään rikkihappoliuokseen. Tällöin syntyy pyrorikkihappoa eli dirikkihappoa, joka tunnetaan myös savuavan rikkihapon tai oleumin nimellä. Pyrorikkihappo reagoi veden kanssa muodostaen rikkihappoa.


title: Kontaktimenetelmä

text: Syntyvä erittäin väkevä rikkihappo laimennetaan käyttötarkoituksesta riippuen joko 98- tai 93-prosenttiseksi vesiliuokseksi. Lyijykammiomenetelmällä voidaan tuottaa vain huomattavasti laimeampaa rikkihappoa, jonka pitoisuus on korkeintaan 62–77 %.


title: Kontaktimenetelmä

text: Phillipsin kontaktimenetelmä levisi käyttöön melko hitaasti melko pienen kysynnän vuoksi. Rikkihapon tarve kasvoi varsinkin Saksassa fosfaattilannoitteiden valmistuksen ja petrokemianteollisuuden lisääntymisen myötä. Vuonna 1875 perustettiin Freibergiin rikkihappoa kontaktimenetelmällä valmistava tehdas. 1880-luvun puoliväliin mennessä kontaktimenetelmän avulla valmistetun hapon määrä oli kasvanut nopeasti.


title: August Takala

text: August (Akseli) Esaias Takala (23. toukokuuta 1897 Kuortane – 18. maaliskuuta 1951 Elimäki) oli suomalainen jääkärieverstiluutnantti ja yleisurheilija. Hänen päälajinsa oli kuulantyöntö. Hän oli sotilaskoulutuksensa ensimmäisen maailmansodan aikana Saksassa saanut jääkäri. Tulikasteensa hän sai Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueen varajohtajana Valkoisen armeijan jääkärijoukoissa. Lisäksi hän osallistui vielä Talvi-, jatko- ja Lapin sotiin rintamajoukoissa.


title: August Takala

text: Takalan vanhennat olivat maanviljelijä Esa Takala ja Liisa Peurala. Hänen puolisonsa oli Sirkku Sylvi Tenhunen. Hän kävi kansakoulun ja suoritti yksityisesti seitsemännen luokan Helsingin suomalaisessa lyseossa vuonna 1927. Sotilaskoulutusta hän sai Koneasentajakurssilla vuosina 1922–1923. Lisäksi hän kävi Reserviupseerikoulun vuonna 1926 ja Kadettikoulun erikoiskurssin vuosina 1927–1928 sekä suoritti 1 lk. sotilasradiosähköttäjätutkinnon vuonna 1930. Hän kävi myös Taistelukoulun luutnanttikurssin vuonna 1932 ja Sotateknillisen koulun vuosina 1936–1938.


title: August Takala

text: Takala työskenteli maanviljelijänä ennen liittymistään vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 2. helmikuuta 1916. Hän osallistui taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Pataljoonan rintamakomennuksen jälkeen hänet siirrettiin pataljoonan 2. konekiväärikomppaniaan 22. marraskuuta 1917 alkaen.


title: August Takala

text: Takala saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan joukkueen varajohtajaksi 3. Jääkärirykmentin 7. jääkäripataljoonan konekiväärikomppaniaan. Hän osallistui sisällissodan taisteluihin Tampereella sekä Aittolahdessa, Lyykylässä, Mannikkalassa ja Talissa.


title: August Takala

text: Takala palveli sisällissodan jälkeen edelleen 3. jääkärirykmentissä, josta muodostettiin myöhemmin ensin Savon jääkärirykmentti 3 ja sitten Uudenmaan rykmentti. Hän palveli rykmentissä ensin vääpelinä 1. komppaniassa ja 30. elokuuta 1918 alkaen 1. konekiväärikomppaniassa. Uudenmaan rykmentistä hän siirtyi 1. lokakuuta 1920 Hyökkäysvaunurykmenttiin, jossa hänet sijoitettiin vääpeliksi 2. patteristoon. Hyökkäysvaunurykmentistä hän siirtyi 1. lokakuuta 1924 Radiopataljoonaan, jossa hän toimi aliupseerikoulun vääpelinä. Hänet määrättiin 1. syyskuuta 1928 alkaen nuoremmaksi upseeriksi 2. komppaniaan, josta siirtyi samaiseen tehtävään 1. komppaniaan 15. helmikuuta 1929 alkaen. Radiopataljoonasta hänet siirrettiin 30. lokakuuta 1930 alkaen niin ikään nuoremmaksi upseeriksi Erilliseen viestikomppaniaan, josta hän siirtyi opetusupseeriksi Viestipataljoonan aliupseerikouluun 1. toukokuuta 1934 alkaen. Viimein hänet nimitettiin 14. helmikuuta 1938 komppanianpäälliköksi Pioneeripataljoonan 3. komppaniaan.


title: August Takala

text: Takala osallistui talvisotaan pioneerikomentajana 7. Divisioonassa ja osallistui taisteluihin Taipaleessa. Välirauhan aikana hänet siirrettiin maastosuunnittelu-upseeriksi Puolustusvoimain Pääesikunnan Linnoitusosastolle. Jatkosodan puhjettua hänet komennettiin pioneerikomentajaksi 14. Divisioonaan ja osallistui kyseisessä tehtävässä taisteluihin Rukajärvellä. Edellä mainitussa toimessa hän oli vuoteen 1942 saakka, jolloin hänet siirrettiin maastosuunnittelutarkastajaksi Päämajan Linnoitusosastolle. Päämajasta hänet komennettiin vuonna 1944 pioneeriosaston päälliköksi III Armeijakuntaan, jossa hänelle alistettiin komentoonsa Pioneeripataljoona 15, jonka komentajana hän osallistui Lapin sotaan.


title: August Takala

text: Sotien jälkeen Takala toimi pioneeriupseerina Savo-Karjalan sotilasläänin esikunnassa vuoteen 1946 saakka, jolloin hän siirtyi toimistopäälliköksi Armeijakunnan esikunnan Pioneeritoimistoon. Hänet nimitettiin vuonna 1947 pataljoonan komentajaksi Pioneerirykmentin II pataljoonaan. Jo samana vuonna hänet nimitettiin Pioneerirykmentin komentajaksi, jossa tehtävässä hän oli kuolemaansa saakka. Hänet on haudattu Elimäelle.


title: August Takala

text: Takala sijoittui Pariisin 1924 olympialaisten kuulantyönnössä 11:nneksi. Hän edusti seuratasolla Haminan Tarmoa, Hämeenlinnan Tarmoa ja Helsingin Kisa-Veikkoja. Hän saavutti SM-hopeaa kiekonheiton paremman käden kilpailussa ja kahden käden yhteistuloskilpailussa vuonna 1923 sekä SM-pronssia kuulantyönnön paremman käden kilpailussa vuosina 1920, 1923, 1924 ja 1925 ja kuulantyönnön kahden käden yhteistuloskilpailussa vuonna 1924.


title: August Takala

text: Lisäksi hän oli armeijan mestari kuulantyönnössä vuosina 1922–1923 ja kiekonheitossa vuosina 1923–1925 sekä käsikranaatinheitossa vuosina 1923–1930 ja omisti armeijan ennätykset kiekon- ja käsikranaatinheitossa.


title: August Takala

text: Takalan henkilökohtaiset ennätykset olivat 14,47 m kuulantyönnössä ja 42,32 m kiekonheitossa.


title: Vesa Kallio (jalkapalloilija)

text: Vesa Kallio (s. 31. elokuuta 1951 Kokkola) on entinen suomalainen jalkapalloilija.


title: Vesa Kallio (jalkapalloilija)

text: Keskikentällä pelannut Kallio edusti yhtä kautta lukuun ottamatta koko uransa Kokkolan Pallo-Veikkoja vuosina 1969–1983. Kauden 1978 hän pelasi 1. divisioonassa Kuusysissä. Hän voitti Suomen mestaruuden KPV:ssa 1969, mutta pelasi kauden aikana vain yhden ottelun. Kaikkiaan Kallio pelasi 13 kauden aikana 227 pääsarjatason ottelua, joissa hän teki 22 maalia.


title: Vesa Kallio (jalkapalloilija)

text: Maajoukkueessa Kallio pelasi vuosina 1972–1974 kolme maaottelua.


title: Eurooppa-liigan kausi 2009–2010

text: UEFA Europa Leaguen kausi 2009–2010 oli jalkapallokilpailu Europa Leaguen 38. kausi. Europa League -nimellä pelattiin tänä vuonna ensimmäistä kertaa. Aiemmin kilpailu tunnettiin nimellä UEFA Cup. Loppuottelu pelattiin, 12. toukokuuta 2010, HSH Nordbank Arenalla, Hampurissa Saksassa.


title: Eurooppa-liigan kausi 2009–2010

text: Osallistujat UEFA Europa Leagueen tai sen karsintaan jakautuvat maittain mukaan.


title: Eurooppa-liigan kausi 2009–2010

text: Ensimmäinen karsintakierros (46 joukkuetta)Toinen karsintakierros (80 joukkuetta)Kolmas karsintakierros (70 joukkuetta)Play-off kierros (76 joukkuetta)Lohkovaihe (48 joukkuetta)Pudotuspelit (32 joukkuetta)Ensimmäisen karsintakierroksen arvonta suoritettiin 22. kesäkuuta 2009. Ensimmäiset osaottelut pelattiin 2. heinäkuuta 2009 ja toiset osaottelut 9. heinäkuuta 2008.


title: Eurooppa-liigan kausi 2009–2010

text: Toisen karsintakierroksen arvonta suoritettiin yhdessä ensimmäisen kierroksen arvonnan kanssa 22. kesäkuuta 2009. Ensimmäiset osaottelut pelattiin 16. heinäkuuta 2009 ja toiset osaottelut 23. heinäkuuta 2009.


title: Eurooppa-liigan kausi 2009–2010

text: Kolmannen karsintakierroksen arvonta suoritettiin 17. heinäkuuta 2009 Sveitsin Nyonissa. Kolmannen karsintakierroksen ensimmäiset osaottelut pelataan 30. heinäkuuta 2009 ja toiset osaottelut 6. elokuuta 2009


title: Eurooppa-liigan kausi 2009–2010

text: Play-off -kierroksen arvonta suoritettiin 7. elokuuta 2009. Ensimmäiset osaottelut pelattiin 20. elokuuta ja toiset osaottelut 27. elokuuta.Lohkovaiheen arvonta suoritettiin 28. elokuuta 2009. Lohkovaiheen ensimmäiset ottelut pelattiin 17. syyskuuta ja viimeiset 16. ja 17. joulukuuta. Jokaisen lohkon kaksi parasta joukkuetta eteni pudotuspelivaiheeseen.


title: Eurooppa-liigan kausi 2009–2010

text: Eurooppa-liigan finaali pelattiin HSH Nordbank Arenalla, Hampuriissa Saksassa. Finaali järjestettiin stadionilla toista kertaa. Ensimmäinen oli kaudella 1981–1982.


title: Suicide Notes and Butterfly Kisses

text: Suicide Notes And Butterfly Kisses on Atreyun ensimmäinen studioalbumi, joka julkaistiin vuonna 2002. Levyltä nousivat rankat Atreyun klassikko kappaleet "Ain't Love Grand ja Lip Gloss And Black". Molemmat kappaleet julkaistiin singleinä.


title: Eino Kenttä

text: Eino Johannes Evert Kenttä (3. marraskuuta 1906 Tampere – 16. marraskuuta 1952 Tampere) oli suomalainen kiekonheittäjä.


title: Eino Kenttä

text: Kenttä sijoittui Amsterdamin 1928 olympialaisten kiekonheitossa kuudenneksi tuloksella 44,17 m. Hän edusti Suomea seitsemässä maaottelussa.


title: Eino Kenttä

text: "Eppu" Kenttä edusti seuratasolla Tampereen Pyrintöä, Tampereen Kisa-Veikkoja sekä Tampereen Urheilijat -38:aa, jota hän oli perustamassa. Hän saavutti SM-hopeaa vuosina 1928, 1929, 1930, 1933 ja 1934 sekä SM-pronssia vuonna 1935.


title: Eino Kenttä

text: Kentän henkilökohtainen ennätys kiekonheitossa oli 47,54 metriä.


title: Heikki Taskinen (yleisurheilija)

text: Klaus Heikki Taskinen (28. heinäkuuta 1905 Nilsiä – 15. toukokuuta 1988 Kuopio) oli suomalainen yleisurheilija. Hän edusti Suomea olympialaisissa kiekonheittäjänä ja voitti Suomen mestaruuden viisiottelussa.


title: Heikki Taskinen (yleisurheilija)

text: Taskinen sijoittui Amsterdamin 1928 olympialaisten kiekonheitossa 11:nneksi. Hän edusti seuratasolla Kuopion Sisu-Veikkoja, Paltamon Urheilijoita, Kiuruveden Jännettä ja Heinäveden Hyrskettä. Hän voitti Suomen mestaruuden viisiottelussa vuonna 1934. Hän saavutti SM-hopeaa kiekonheitossa vuosina 1932 ja 1936 sekä viisiottelussa vuonna 1933. Hän saavutti SM-pronssia viisiottelussa vuonna 1931 sekä kiekonheitossa vuonna 1937.


title: Heikki Taskinen (yleisurheilija)

text: Taskisen henkilökohtainen ennätys kiekonheitossa oli 45,81 m, kuulantyönnössä 14,50 m, keihäänheitossa 62,00 m sekä 100 metrin juoksussa 11,1 s.


title: Heikki Taskinen (yleisurheilija)

text: Aktiiviuransa jälkeen Taskinen toimi valmentajana sekä muun muassa Helsingin 1952 olympialaisissa tuomaritehtävissä. Hän oli Heinäveden Hyrskeen puheenjohtaja vuosina 1945–1950 ja kuului Suomen Urheiluliiton liittovaltuustoon. Ammatiltaan hän oli kansakoulunopettaja.


title: Rullaverho

text: Rullaverho on esimerkiksi kankaasta, puuvillasta tai polyesteristä valmistettu verho. Rullaverhoja on myös pimentäviä; pimennysverho, jolloin huone saadaan hämäräksi myös keskikesällä puoliltapäivin, sekä huone saadaan pysymään viileänä hellepäivinä. Kankaasta valmistetut rullaverhot eivät usein pimennä huonetta.


title: Rullaverho

text: Tuotetta voi hyödyntää myös jos käytetään videotykkiä aurinkoisena päivänä.


title: Rullaverho

text: Yleensä rullaverhoissa on jommallakummalla puolella naru, josta se vedetään kiinni. Vanhemmissa rullaverhoissa oli keskellä naru josta se vedettiin kiinni. Rullaverho on usein jousitoiminen siten, että vasemmalta puolelta saadaan jousta kiristettyä. Jousi vetää rullaverhon ylös ja vastaavasti vapauttaa alas vedettäessä.


title: Mark Philippoussis

text: Mark Anthony Philippoussis (s. 7. marraskuuta 1976 Melbourne, Australia) on australialainen tennispelaaja. Hän aloitti ammattilaisuransa vuonna 1994.


title: Mark Philippoussis

text: Urallaan Philippoussis on ollut Grand Slamin loppuottelussa kaksi kertaa ja voittanut 11 miesten kaksinpelin turnausta. Hän on myös osallistunut vuosien 1996, 2000 ja 2004 kesäolympialaisiin.


title: Mark Philippoussis

text: Vuonna 1995 19-vuotias Philippoussis nousi maailmanlistalla sijalle 32 ja hän oli nuorin pelaaja 50 parhaan joukossa. Seuraavana vuonna hän eteni neljännelle kierrokselle Australian avoimissa. Lokakuussa 1996 Philippoussis voitti ensimmäisen ATP-tason turnauksensa, jolloin loppuottelussa kaatui ruotsalainen Magnus Larsson erin 6–1, 5–7, 6–4.


title: Mark Philippoussis

text: 25. toukokuuta 1997 Philippoussis syötti uransa tähän mennessä nopeimman (229 km/h) syöttönsä, kun hän pelasi espanjalaista Albert Costaa vastaan Düsseldorfissa.


title: Mark Philippoussis

text: Yhdysvaltain avoimissa 1998 hän pääsi ensimmäistä kertaa uransa aikana Grand Slamin loppuotteluun, häviten maanmiehelleen Patrick Rafterille.


title: Mark Philippoussis

text: 29. maaliskuuta 1999 hän nousi ATP-listalla kymmenen parhaan joukkoon ja pysyi siellä 10 viikkoa. Samana vuonna hän eteni Wimbledonissa puolivälieriin, jossa kohtasi yhdysvaltalaisen Pete Samprasin. Kyseisessä ottelussa Philippoussis kärsi rustokudosvauriosta vasemmassa polvessaan ja joutui neljän päivän jälkeen käymään leikkauksessa. Tämä vaikutti hänen tennisuraansa siten, että joutui jättämään maansa Davis Cup -joukkueen vuoteen 2003 asti.


title: Mark Philippoussis

text: Yhteensä kolmen polvileikkauksen jälkeen vuonna 2003 Philippoussis palasi ammattilaisuralle ja alkoi pelata yhä vakavammin. Hän palasi maansa Davis Cup -joukkueeseen ja Wimbledonissa eteni loppuotteluun Roger Federeriä vastaan, häviten erin 7–6(5), 6–2, 7–6(3). Samassa turnauksessa hän teki myös australialaisen tennisennätyksen syöttämällä yhteensä 46 "ässää" ottelussa Andre Agassia vastaan.


title: Mark Philippoussis

text: Seuraavat vuodet olivat australialaiselle pettymyksiä ja vasta vuonna 2006 hän katkaisi häviöputkensa voittamalla Hall of Fame Tennis Championships -turnauksen Newportissa Yhdysvalloissa. Tämä on hänen toistaiseksi viimeisin turnausvoittonsa urallaan.


title: Mark Philippoussis

text: Philippoussis aloitti tennisuransa kuusivuotiaana ja hänen valmentajaan on toiminut isä Nick, joka on entinen jalkapallomaalivahti.


title: Mark Philippoussis

text: Kesäkuussa 2007 hän osallistui amerikkalaiseen tositelevisiosarjaan "Age of Love".


title: Gareth David-Lloyd

text: Gareth David-Lloyd (s. 28. maaliskuuta 1981 Bettws, Newport, Wales) on walesilainen näyttelijä.


title: Gareth David-Lloyd

text: David-Lloyd kävi Bettws Comprehensive and Coleg Gwent, Cross Keys -koulun. Hänen ensimmäinen suuri roolinsa oli Doctor Who spin-off-televisiosarjassa "Torchwood", jossa hän näyttelee Ianto Jonesia.


title: Gareth David-Lloyd

text: David-Lloydin ensimmäinen rooli oli näytellä robottia koulunäytelmässä. Sen jälkeen hän otti näyttelytunteja Risca Leisure Centerissä, ennen kuin liittyi Dolmanin nuorten teatteriin sekä Gwentin nuorten ihmisten teatteriin.


title: Gareth David-Lloyd

text: David-Lloyd asuu nykyään Lontoossa, koska haluaa edistää uraansa.


title: Gareth David-Lloyd

text: Torchwoodin kolmannella tuotantokaudella (Children of Earth), David-Lloydin esittämä hahmo, Ianto Jones, kuoli jaksossa "Day Four".


title: Perhostonnikala

text: Perhostonnikala ("Gasterochisma melampus") on ahvenkalojen lahkoon kuuluva suurikokoinen makrillikala. Se on sukunsa ainoa laji.


title: Perhostonnikala

text: Perhostonnikalalla voi kertyä pituutta 165 cm ja painoa 40–50 kg. Kalan erottaa muista makrillilajeista helposti suurten suomujensa takia.


title: Perhostonnikala

text: Perhostonnikalan vartalo on selän puolelta sinivihreä, ja väri vaihtu hiljalleen keltaiseen vatsassa. Pyrstö on puolikuun muotoinen. Nuorilla yksilöillä rintaevät ovat päätä pidemmät. Kaikki evät ovat mustia tai tummanharmaita.


title: Perhostonnikala

text: Perhostonnikalaa tavataan eteläisen pallonpuoliskon subtrooppisissa vesissä. Verenkiertojärjestelmänsä avulla se voi pitää ruumiinlämpönsä merivettä reilusti lämpimämpänä. Niitä tavataan kuitenkin harvoin yli 200 metrin syvyydestä.


title: Perhostonnikala

text: Perhostonnikala on nopealiikkeinen ja aggressiivinen petokala, joka syö enimmäkseen muita kaloja. Havaijin lähettyviltä pyydetyistä yksilöistä on löydetty kuitenkin myös kalmarin jäänteitä ja lintujen höyheniä.


title: Perhostonnikala

text: Perhostonnikalalla ei ole suurta kaupallista merkitystä. Sitä saadaan Japanissa lähinnä sivusaaliina sinievätonnikalan pyynnistä pitkälläsiimalla. Kuitenkin avomerellä liikkuvat kalastajat pyytävät suurikokoisia perhostonnikaloja mielellään. Urheilukalastajatkin pyytävät perhostonnikalaa. Saalis myydään pääasiassa pakastettuna, savustettuna tai säilykkeenä, ja se kypsennetään tavallisesti paistinpannulla, uunissa tai hiilloksella.


title: Bushranger

text: Bushrangerit olivat lainsuojattomia, jotka pakoilivat virkavaltaa Australian erämaissa, joista käytetään englanniksi nimitystä ”The Bush”. Bushrangerit toimivat pitkälti samoin kuin Britannian maantierosvot ja villin lännen lainsuojattomat, ja heidän rikoksiinsa kuuluivat postivaunujen ja pikkukaupunkien pankkien ryöstöt.


title: Bushranger

text: Britannian Australian-kolonisaation alkuvuosina termiä käytettiin karkureista. Vuodesta 1788 alkaen britit perustivat maahan rangaistussiirtoloita, joihin ehdittiin tuoda yli 100 000 rikollista. Bushrangereiksi kutsuttiin niitä rangaistusvankeja, jotka pakenivat siirtoloista metsiköihin. Myös nämä bushrangerit huolsivat itseään varastelemalla ja ryöstämällä tarvikkeita.


title: Bushranger

text: Aikaa myöten termiä alettiin käyttää niistä, jotka hylkäsivät oikeutensa ja velvollisuutensa yhteisön jäseninä elääkseen rikollisen ja henkipaton elämää käyttäen Australian metsäalueita tukikohtanaan. Varsinaisten rikollisjengien kulta-aika koitti vuoden 1850 aikoihin, kun Australiasta löytyi kultaa. Useat poliisit ja virkamiehet hylkäsivät tällöin tehtävänsä liittyäkseen mukaan kultaryntäyksiin nopean rikastumisen toivossa. Bushrangerit hyötyivät tästä virkavallan heikentymisestä ja yksittäisten pienien valtauksien syrjäisyydestä. Viimeiset heistä olivat vielä toiminnassa vuoden 1900 aikoihin.


title: Bushranger

text: Kuuluisia bushrangereita olivat muun muassa Ned Kelly ja Frank Gardiner, joka vuonna 1862 teki Australian historian suurimman kultaryöstön.


title: Kai Owen

text: Kai Owen (s. 4. syyskuuta 1975 Conwy, Wales) on walesilainen näyttelijä.


title: Kai Owen

text: Kai Owen kasvoi Pohjois-Walesissa, missä hänen rakkautensa esiintymiselle näkyi jo nuorella iällä. Hän näytteli Oliver and Fiddlerissä Roofilla, kun hän oli Senior Schoolissa. 18-vuotiaana Owen muutti Lontooseen opiskellakseen Mountview Theatre School -teatterikoulussa, mistä hän valmistui kolmen vuoden opintojen jälkeen 1998.


title: Kai Owen

text:
Owenin ensimmäinen ammattimainen rooli lavalla oli Ariel The Tempest:ssä, mutta hänen iso televisioläpimurtonsa oli Robson Greenin kanssa Rocket Manissä. Owen esittää Rhys Williamsia, Gwen Cooperin aviomiestä Torchwoodissa.
Owen elää Itä-Finchleyssä kihlattunsa näyttelijä Sarah Wilsonin kanssa ja pari suunnittelee menevänsä naimisiin 2009.


title: Sopor

text: Sopor (latinaa, sukua latinan sanalle "somnus") eli horros tarkoittaa syvää unta, josta nukkujaa ei helposti saa hereille kuin enintään hetkellisesti. Tilan voivat aiheuttaa esimerkiksi unilääkkeet. Sanasta johtuvat myös termit "soporoosi" ja "soporoosinen", "horroksissa oleva", "horteinen".


title: Sopor

text: Insuliinišokkihoidon toisen vaiheen ensimmäistä jaksoa sanotaan soporiksi, toinen on kooma.


title: Sopor

text: Metakvaloni-unilääkettä on myös markkinoitu tuotenimellä Sopor.


title: Frank Gardiner

text: Frank Gardiner (n. 1829–1904) oli australialainen lainsuojaton, bushranger.


title: Frank Gardiner

text: Gardinerin syntymäpaikasta ei ole tarkkaa tietoa. Hän syntyi joko Skotlannissa ennen vanhempiensa muuttoa Australiaan tai Boron asutusyhteisössä lähellä Goulburnia Australiassa. Hänen oikean nimensä uskotaan olleen Frank Christie, mutta hän käytti useita salanimiä. Joka tapauksessa hän allekirjoitti viestinsä nimellä Frank Gardiner.


title: Frank Gardiner

text: 15. kesäkuuta 1862 Gardiner ryösti Lachlanin kultasaattueen lähellä Eugowraa. Hänen apunaan olivat Ben Hall ja Johnny Gilbert. Ryöstöä pidetään kaikkien aikojen arvokkaimpana vankkurikuljetuksen ryöstönä ja Australian suurimpana kultaryöstönä. Saaliin kokonaisarvoksi arvioitiin 14 000 puntaa, joka nykyrahana vastaa noin kahta miljoonaa Australian dollaria. Lähes puolet kultasaaliista saatiin takaisin, kun poliisi teki iskun erääseen Gardinerin pakopaikoista. Lopun saaliin kohtalosta ei ole tietoa, ja aarteenmetsästäjät tutkivat Gardinerin toimialueita vielä nykyäänkin.


title: Frank Gardiner

text: Vuonna 1864 Gardiner eli vaimonsa Kittyn kanssa työskennellen kauppiaana Apis Creekissä Queenslandissa lähellä Rockhamptonia. Eräs asiakas tunnisti hänet ja ilmoitti poliisille. Uuden Etelä-Walesin poliisi pidätti hänet huolimatta toimivalta-alueen ylittämisestä. Gardiner tuomittiin vankilaan 32 vuodeksi, josta hän istui vain noin kymmenen vuotta, sillä Gardinerin sisaren vetoomukset hänen vapauttamisekseen auttoivat. Gardiner pääsi vapaaksi aikaisin sillä ehdolla, että hän muuttaisi maasta. Vuoden 1874 lopulla hän päätyi Kaliforniaan Yhdysvaltoihin. Gardinerin uskotaan olevan ainoa Australian kansalainen, joka on karkotettu kotimaastaan.


title: Frank Gardiner

text: Gardiner piti saluunaa San Franciscossa, mutta hänen Yhdysvaltojen-ajastaan ei tiedetä juurikaan muuta. 1904 "Sydney Morning Herald" -lehti kertoi hänen kuolleen keuhkokuumeeseen samana vuonna.


title: Burn Gorman

text: Burn Gorman (s. 1. syyskuuta 1974 Hollywood, Kalifornia, Yhdysvallat) brittinäyttelijä ja -muusikko.


title: Burn Gorman

text: Burn Gorman syntyi Hollywoodissa, mutta muutti perheensä kanssa Lontooseen seitsemänvuotiaana. Burnin isä oli lingvistiikan eli kielitieteen professori Kalifornian yliopistossa. Vuonna 2006 Burn ja hänen vaimonsa Sarah saivat pojan Max Hugh Gormanin. Heidän tyttärensä Nell syntyi 25. tammikuuta 2009.


title: Burn Gorman

text: Burnin ensimmäinen merkittävä televisioesiintyminen oli Mr. Guppyn rooli vuoden 2005 televisiosarjassa "Kolea talo". Hänellä on ollut monia pieniä rooleja televisiosarjoissa "Funland", "Yorkshiren etsivät" ja "Mersey Beat". Burnilla oli myös rooli tohtori Owen Harperina tieteissarjassa "Torchwood".


title: Burn Gorman

text: Gorman on työskennellyt Englannin kansallisoopperan parissa ja hän on myös ottanut osaa moniin lukutilaisuuksiin ja työpajoihin.


title: Charles Widmore

text: Charles Widmore on Alan Dalen esittämä kuvitteellinen hahmo televisiosarjassa "Lost". Hänen nuorempia versioitaan ovat näytelleet Tom Connoly ja David S Lee.


title: Charles Widmore

text: Charles Widmore syntyy vuonna 1937. Vuonna 1954 hän kohtaa Sawyerin ja Julietin, vaatien heiltä selitystä saarella olemiseen. Hän uhkaa leikata Julietin käden poikki, mutta Locke pelastaa heidät. Kiinni jäätyään Juliet huomaa hänen puhuvan kaverinsa kanssa latinaa. Julietin taivutettua Toisen viemään heidät Richardin luo, Widmore tappaa tämän ja pakenee. Locke saapuessa Toisten leiriin Widmore uhkailee häntä aseella, mutta Richard käskee tätä laskemaan aseensa. Locke saa tietää Widmoren nimen ja yllättyy.


title: Charles Widmore

text: Vuonna 1977 Richard tuo vakavasti haavoittuneen Benin leiriinsä parannettavaksi tietäen kuitenkin, ettei Widmore hyväksy tekoa. Benin toipuessa Widmore vierailee tämän luona ja toivottaa tämän tervetulleeksi heimoonsa. Myöhemmin Widmore ottaa kiinni Jackin ja Katen, valittaen Eloiselle Dharman haluavan julistaa sodan. Eloise sanoo, etteivät he ole dharmalaisia. Myöhemmin Widmore ja Eloise saavat pojan, Danielin, joka kasvatetaan saaren ulkopuolella.


title: Charles Widmore

text: Varttuessaan Widmore alkaa menettää otetta heimostaan. Vuonna 1988 hän määrää Benin tappamaan Rousseaun ja tämän lapsen, mutta Ben säästää Daniellen hengen ja vie tämän lapsen. Widmore suuttuu ja sanoo olettaneensa Benin tappavan molemmat. Ben syyttää Widmorea siitä, ettei hän noudata Jacobin tahtoa ja pakottaa tämän perääntymään.


title: Charles Widmore

text: Vuonna 1992 Toisten tapettua kaikki dharmalaiset Widmore karkotetaan saarelta syinä hänen toistuvat poistumisensa sekä lapsen saaminen ulkopuolisen kanssa. Widmore varoittaa Beniä, että hän joutuu joskus valitsemaan Alexin ja saaren välillä.


title: Charles Widmore

text: Widmore kohtaa Desmondin, joka on rakastunut Pennyyn. Vuonna 1996 Desmond pyytää Widmorelta Pennyn kättä. Widmore pilkkaa Desmondia todeten, ettei tämä ole edes hänen kalliin viskinsä arvoinen. Desmondin vapauduttua sotavankilasta Widmore tunnustaa Desmondille kaapanneensa kaikki Desmondin Pennylle kirjoittamat kirjeet saadakseen Pennyn uskomaan, ettei Desmond välitä hänestä. Widmore tarjoaa Desmondille rahaa, jotta tämä jättäisi Pennyn rauhaan.


title: Charles Widmore

text: Widmore yrittää epätoivoisesti löytää saarta. Vuonna 2004 Oceanic Airlinesin lennon 815 onnettomuuden jälkeen Widmore suunnittelee koneen valehylyn ja täyttää sen 324 hautausmaalta kaivetulla ruumiilla, jotta muut eivät löytäisi oikeaa konetta. Muutaman kuukauden jälkeen Widmore palkkaa Matthew Abaddonin avustamana ryhmän löytämään saaren ja nappaamaan Benin. Benin siirryttyä pois saarelta Ben menee kertoo Widmorelle tappavansa Pennyn kostoksi Alexin kuolemasta.


title: Charles Widmore

text: Vuonna 2007 Locke siirtyy pois saarelta. Widmore kohtaa tämän ja varoittaa saarella syttyvästä sodasta. Locken olisi varmistettava, ettei väärä puoli voita. Widmore määrää Matthewin avustamaan Lockea saamaan Oceanicin kuutoset takaisin saarelle. Widmore tapaa Sunin, joka sanoo, että Widmorella on sama tavoite kuin hänellä. Desmond pyytää Widmore Eloisen osoitetta, minkä tämä antaa sillä ehdolla, että Desmond suojelee Pennyä. Tietämättään Desmond johtaa Benin Pennyn jäljille, ja Ben ampuu Desmondia. Ben ei kuitenkaan pysty ampumaan Pennyä nähtyään tämän pojan Charlien. Widmore matkaa sairaalaan, jossa Desmondia hoidetaan, mutta hän ei uskalla mennä sisään tapaamaan Pennyä. Widmore keskustelee Eloisen kanssa, minkä aikana paljastuu, että Daniel Faraday on Widmoren poika.


title: Charles Widmore

text: Widmore onnistuu löytämään saaren ja saapuu saarelle sukellusveneellä. Hän näkee selviytyneitä rannalla ja määrää sukellusveneen -saarelle. Widmoren ryhmä alkaa asettaa saaren ympärille ääniaitoja estääkseen Musta-asuista miestä saapumasta saarelle. Zoe Kendall ottaa Sawyerin kiinni ja vie tämän Widmoren luo. Sawyer ja Widmore tekevät sopimuksen, jonka mukaan selviytyneet pääsevät turvallisesti pois saarelta, jos Sawyer toimittaa Musta-asuisen miehen Widmorelle.


title: Charles Widmore

text: Widmoren ryhmä hyökkää Musta-asuisen miehen leiriin vieden Jinin mukanaan. Musta-asuisen miehen saapuu Hydra saarelle ja kertoo Widmorelle sodan alkavan pian, elleivät he palauta Jiniä. Widmore menee Jinin luo näyttäen tälle kuvia Ji Yeonista. Widmore kertoo Jinille tulleensa estämään Musta-asuisen miehen lähdön saarelta. Heidän epäonnistuessaan koko heidän tuntemansa maailma lakkaa olemasta. Jinille näytetään paketti, joka osoittautuu Desmondiksi.


title: Charles Widmore

text: Widmore menee Desmondin luo ja sanoo tuoneensa Desmondin takaisin saarelle koekaniiniksi, ja ”ettei saari ollut valmis” Desmondin kanssa. Widmore käskee laittamaan Desmondin suurien sähkömagneettisten kennojen viereen sanoen Desmondille, että tämän tulee tehdä uhraus kun koe on ohi. Desmondin sanottua vihaisena vastaan Widmore kertoi uhranneensa poikansa saarella ja suhteensa Pennyyn. Desmondin selviydyttyä sähkömagneettisesta purkauksesta Widmore tarjoutuu selittämään tekonsa, mutta Desmond heltyy ja suostuu yhteistyöhön.


title: Charles Widmore

text:
Sayidin vietyä Desmondin Musta-asuisen miehen luo, Widmore käskee Zoe Kendallia viemään uhkavaatimuksen hänen ryhmälleen. Sawyerin saavuttua Hydra-saarelle selviytyneiden kanssa Widmore käskee sanoa Sawyerille sopimuksen olevan peruttu. Hän määrää ampumaan Musta-asuisen miehen ryhmää ohjuksilla. Ohjus lentää rannalle tappaen muutaman ryhmän jäsenistä. Sawyerin kieltäydyttyä menemästä häkkiinsä Widmore uhkaa ampua Katen. Sawyer ei usko häntä, jolloin Widmore sanoo, ettei Katen nimi ole hänen listassaan, eikä hän välitä onko Kate elossa vai kuollut. Widmore sanoo tehneensä tämän Sawyerin omaksi hyväksi.
Musta-asuisen miehen hyökättyä saarelle hän surmaa lähes kaikki Widmoren miehet Zoea lukuun ottamatta. Selviytyneet yrittävät paeta saarelta sukellusveneellä, mutta Musta-asuinen mies oli piilottanut pommin Jackin reppuun. Pommin räjähdys upottaa sukellusveneen.


title: Charles Widmore

text: Widmore kohtaa Richardin, Benin ja Milesin parakeilla. Widmore sanoo heille virittäneensä jo ennakkoon Ajiran koneen räjähteillä. Widmore sanoo palanneensa saarelle Jacobin pyynnöstä. Musta-asuisen miehen lähestyessä Widmore piiloutuu Zoen kanssa salaiseen huoneeseen. Ben kuitenkin paljastaa Musta-asuiselle miehelle piilopaikan. Mies kuulustelee Widmorea ja tappaa Zoen. Mies uhkaa tappaa Pennyn, jos Widmore ei puhuisi vapaaehtoisesti. Widmore kertoo tälle tuoneensa Desmondin takaisin saarelle tämän kyvystä kestää sähkömagneettista energiaa. Yllättäen Ben ampuu Widmorea rintaan kuudesti tappaen tämän. Musta-asuinen mies sanoo Benille Widmoren kertoneen hänelle Desmondin olevan Jacobin ”viimeinen mahdollisuus”: jokerikortti, mikäli kaikki hänen kandidaattinsa ovat kuolleet.


title: Charles Widmore

text: Vaihtoehtoisessa aikajanassa Widmore on naimisissa Eloisen kanssa, Desmondin toimiessa hänen työntekijänään. Widmoren kuultua Charlien pidätyksestä, hän määrää Desmondin vapauttamaan hänet ja viemään Eloisen luo. Desmondin epäonnistuttua tuomaan Charlieta Eloiselle, Widmore käskee Desmondia selittämään tämän henkilökohtaisesti Eloiselle.


title: Klaus Tafelmeier

text: Klaus Tafelmeier (s. 12. huhtikuuta 1958 Singen) on entinen saksalainen keihäänheittäjä. Hän voitti lajissaan kultaa Stuttgartissa 1986 järjestetyissä yleisurheilun Euroopan-mestaruuskilpailuissa tuloksella 84,76 metriä.


title: Klaus Tafelmeier

text: Syyskuussa 1986 Tafelmeier heitti Comossa 85,74 metriä ja teki näin ensimmäisen virallisen maailmanennätyksen uudella, huhtikuun 1986 alussa käyttöön otetulla keihäsmallilla. Ennätys rikottiin seuraavan vuoden toukokuussa, jolloin Jan Železný heitti 87,66 metriä. Tafelmeierin oma ennätys on 86,64, joka syntyi Gelsenkirchenissä 12. heinäkuuta 1987.


title: Klaus Tafelmeier

text: Tafelmeier voitti keihäässä junioreiden Euroopan-mestaruuden Donetskissa 1977. Helsingin maailmanmestaruuskilpailuissa 1983 hän oli kahdeksas 80,42 metriä kantaneella heitollaan. Soulin olympialaisissa 1988 Tafelmeier sijoittui Seppo Rädyn jälkeen neljänneksi tuloksella 82,72.


title: Naoko Mori

text: Naoko Mori (s. 19. marraskuuta 1971 Nagoya, Japani) on japanilainen näyttelijä.


title: Naoko Mori

text: Naoko muutti perheensä kanssa New Jerseyyn, kun hän oli 4-vuotias ja kahdeksan vuotta myöhemmin Surreyyn, Isoon-Britanniaan.


title: Naoko Mori

text: Hän otti laulutunteja, kävi näyttämökoulua ja 17-vuotiaana, näytteli Lontoon West Endissä Kimin pääroolissa Miss Saigonissa, John Barrowmanin kanssa, jonka kanssa hän myöhemmin näytteli Torchwoodissa.


title: Naoko Mori

text: Ennen Torchwoodia, kuten John Barrowman ja Eve Myles, Naoko näytteli Doctor Whossa, esittäen tietokone-eksperttiä, Tosh Satoa jaksossa, "Aliens of London". Se oli rooli, jonka näyttelemistä hän jatkoi Torchwoodissa.


title: Naoko Mori

text: 1990-luvulla hän näytteli säännöllisesti Britti TV:ssä sairaalan vastaanottoapulaisena Casualty:ssä.


title: Käsipallo kesäolympialaisissa 1984

text: Los Angelesin vuoden 1984 kesäolympialaisissa pelattiin käsipalloa sekä miehissä että naisissa. Neuvostoliiton ja muutamien itäblokin maiden boikotoidessa olympialaisia oli Jugoslavialla helpompi työ napata kummatkin kultamitalit.


title: Johannes Gezelius (Porvoon piispa)

text: Johannes Gezelius nuorin ( ["nepos" ’pojan tai tyttären poika’], joskus vastaavasti suomeksi Johannes Gezelius pojanpoika; 1686–1733) oli Porvoon piispa, nuorin kolmesta samannimisestä piispasta. Hänen isoisänsä Johannes Gezelius vanhempi ja isänsä Johannes Gezelius nuorempi toimivat molemmat vuorollaan Turun piispoina. Piispana Johannes Gezelius nuorin pyrki nostamaan kirkollisia oloja vaikeiden aikojen aiheuttamasta rappiosta.


title: Johannes Gezelius (Porvoon piispa)

text: Gezelius opiskeli vuosina 1704–1707 Alankomaissa, Englannissa ja Saksassa. Vuonna 1710 hänestä tuli teologian professori Turkuun. Isonvihan aikana hän oli pakolaisena Ruotsissa. Hän palasi Suomeen 1720. Miehityksen päätyttyä vuonna 1721 Uudenkaupungin rauhaan hänet nimitettiin Porvoon piispaksi, ja hän siirtyi Porvooseen seuraavana vuonna.


title: Voldemārs Lūsis

text: Voldemārs Lūsis (s. 7. joulukuuta 1974) on latvialainen keihäänheittäjä. Hän voitti lajissaan maansa mestaruuden 2004. Hänen isänsä on keihäänheiton olympiavoittaja Jānis Lūsis.


title: Voldemārs Lūsis

text: Edmontonin maailmanmestaruuskilpailuissa 2001 Voldemārs Lūsis sijoittui yhdenneksitoista tuloksella 79,70. Hän osallistui Sydneyn kesäolympialaisiin 2000 ja Ateenan olympialaisiin 2004 mutta ei päässyt kummassakaan loppukilpailuun. Lūsisin henkilökohtainen ennätys on 84,19 metriä, joka syntyi Riiassa 12. kesäkuuta 2003.


title: Mikkey Dee

text: Micael Kiriakos Delaoglou (s. 31. lokakuuta 1963 Göteborg, Ruotsi), taiteilijanimeltään Mikkey Dee, on ruotsalainen rumpali. Hän toimi heavy metal -yhtye Motörheadin rumpalina vuodesta 1992 yhtyeen lopettamiseen asti vuonna 2015. Ennen Motörhead-jäsenyyttään Dee soitti tanskalaisessa King Diamondissa. Dee on myös esiintynyt myös ruotsalaisen eurodance-artistin E-Typen lavakokoonpanossa. Nykyään Mikkey Dee on Scorpionsin rumpali James Kottakkin jätettyä yhtyeen.


title: Brett Lunger

text: Robert Brett Lunger (s. 14. marraskuuta 1945 Wilmington, Delaware, Yhdysvallat) on entinen yhdysvaltalainen Formula 1 -kuljettaja. Hän osallistui 43:een ja starttasi 34:een F1-osakilpailuun kausilla 1975–1978. Lungerin F1-ura on pisimpiä niistä kuljettajista, jotka eivät ole saavuttaneet urallaan lainkaan pisteitä Kilpailumäärästään huolimatta hän ei saavuttanut pisteitä. Hänen paras sijoituksensa oli seitsemäs Belgian GP:ssä 1978. Aika-ajoissa hän oli parhaimmillaan kolmastoista.


title: Brett Lunger

text: Lunger oli yksi niistä kuljettajista yhdessä Guy Edwardsin, Arturo Merzarion ja Harald Ertlin kanssa, jotka pelastivat Niki Laudan palavasta ajokista Nürburgringillä 1976. Muiden pitäessä paloa hallinnassa Lunger hyppäsi Laudan Ferrarin päälle ja nosti Laudan olkapäilleen Merzarion irrotettua Laudan turvavöistä.


title: Brett Lunger

text: Lunger kilpaili myös luokissa F5000, F2 ja MM-sarjan ulkopuolisissa kilpailuissa ja oli parhaimmillaan neljäs Silverstonessa. Hän siirtyi vuoden 1979 jälkeen CBS-kanavan toimittajaksi.


title: 47 (luku)

text: 47 (neljäkymmentäseitsemän) on luonnollinen luku, jota edeltää 46 ja seuraa 48. 47 on viidestoista alkuluku.


title: 47 (luku)

text: Alkuaineiden jaksollisessa järjestelmässä 47 on hopean järjestysluku.


title: Jean Lucienbonnet

text: Jean Lucienbonnet (7. tammikuuta 1923 – 19. elokuuta 1962) oli ranskalainen Formula 1 -kuljettaja. Hän osallistui kaudella 1959 yhteen F1-osakilpailuun, Monacon GP:hen. Hän kuitenkin karsiutui eikä päässyt starttaamaan kilpailuun. Lucienbonnet kuoli Formula Junior -kilpailussa Sisiliassa vuonna 1962.


title: Arizona Reid

text: Arizona "AZ" Reid III (s. 11. maaliskuuta 1986, Gaffney) on yhdysvaltalainen koripalloilija, joka edustaa Sveitsin liigassa pelaavaa Fribourg Olympicia. Reid on pituudeltaan 196 cm.


title: Liitokotka

text: Liitokotka ("Terathopius ecaudatus") on afrikkalainen kotka.


title: Liitokotka

text: Linnun pituus on 80–85 cm, siipien kärkiväli 170–180 cm ja paino 2–3 kg. Kooltaan se on maakotkan luokkaa, mutta on hyvin lyhytpyrstöinen, pitkäsiipinen ja isopäinen. Vanhat linnut ovat kolmivärisiä: pääosa puvusta on musta, siivillä on laajat hopeanvalkoiset kuviot ja keskiselkä, koivet sekä nokka ja kalju naama ovat punertavat. Naaraan siivellä on enemmän ruskeaa kuin mustaa. Nuori lintu on kauttaaltaan ruskea. Liitokotka elää enimmäkseen ilmassa, sillä se lentää päivän aikana kahdeksan-yhdeksän tuntia ja kulkee päivässä 300–500 kilometriä.


title: Liitokotka

text: Liitokotkat elävät Afrikassa Saharan eteläpuolella Senegalista Sudaniin ja Somaliaan ja sieltä eteläiseen Afrikkaan Oranjejoelle ja Kapmaahan saakka. Lajin elinympäristön ala on yli 10 miljoonaa neliökilometriä, ja maailman populaation koko on 10 000–100 000 yksilöä. Laji on pääasiassa paikkalintu, mutta se vierailee ilmeisen säännöllisesti Punaisenmeren takana Arabian niemimaalla. Euroopassa tavatut liitokotkat on tulkittu tarhakarkulaisiksi.


title: Liitokotka

text: Liitokotkille kelpaavat lähes kaikki maastotyypit niin autiomaista, metsistä, vuoristosta kuin ihmisasutuksen tuntumastakin. Vuoristossa niitä tavataan neljän kilometrin korkeudelle saakka. Niitä tavataan myös rannikoilla ja vesistöjen äärellä.


title: Liitokotka

text: Laji muodostaa elinikäisen parisuhteen. Pesä on puussa, usein lähellä tietä tai rautatietä, ja se on käytössä useita vuosia. Laji ei piittaa ihmisistä muuten kuin siinä tapauksessa, että pesäpuuhun kiivetään tai se muuten kokee itsensä uhatuksi. Naaras munii yhden munan, jota se hautoo 42–43 päivää. Poikaset ovat lentokykyisiä 3–4 kuukauden ikäisinä.


title: Liitokotka

text: Liitokotkat saalistavat enimmäkseen keskikokoisia lintuja, kuten kyyhkyjä ja hietakyyhkyjä, sekä nisäkkäitä. Ne syövät myös raatoja.


Jääkiekon maailmanmestaruuskilpailut 1937 järjestettiin Lontoossa, Isossa-Britanniassa. Kisat alkoivat 17. helmikuuta ja päättyivät 27. helmikuuta. Kisoihin osallistui 11 joukkuetta. MM-kultaa kisoista saavutti Kanada, EM-kultaa voitti ratkaisevan ottelun Kanadalle hävinnyt isäntämaa Iso-Britannia.


title: Jääkiekon maailmanmestaruuskilpailut 1937

text: Puola luopui kesken sarjan.


text: Maailmanmestari 1937Euroopan mestari 1937


title: Punisher: War Zone

text: Punisher: War Zone on vuonna 2008 julkaistu Lexi Alexanderin ohjaama supersankarielokuva, joka perustuu Marvelin sarjakuvahahmo Tuomariin. Sen pääosassa nähdään Ray Stevenson, jonka lisäksi elokuvassa keskeisissä osissa esiintyvät myös Dominic West, Julie Benz, Wayne Knight, Dash Mihok, Colin Salmon, Doug Hutchison, T. J. Storm, Mark Camacho ja Keram Malicki-Sánchez. Elokuva seuraa Castlen sotaa rikollisuutta vastaan hänen ajaessa takaa mafiajohtaja Jigsawia.


title: Punisher: War Zone

text: Elokuva ei ole jatko-osa vuoden 2004 Tuomari -elokuvalle, vaan pikemminkin uusi versio Frank Castlen tarinasta.


title: Farm

text: Farm on 1980-luvun alussa perustetun yhdysvaltalaisen alternative rock -yhtye Dinosaur Jr.:n yhdeksäs studioalbumi. Se julkaistiin Suomessa 24. kesäkuuta 2009. Albumi nousi Yhdysvalloissa Billboard 200 -listan sijalle 29.


title: Farm

text: Albumi nauhoitettiin loppuvuoden 2008 ja alkuvuoden 2009 aikana. Studiona toimi kitaristi J Mascisin kotistudio "Bisquiteen studios" Amherstin kaupungissa Massachusettsin osavaltiossa Yhdysvalloissa. Albumilla soittaa Dinosaur jr.:n alkuperäinen kokoonpano, johon kuuluvat J Mascis (kitara ja laulu), Lou Barlow (basso) ja Murph (rummut). Albumi on toinen kyseisellä kokoonpanolla nauhoitettu albumi yhtyeen vuonna 2005 tapahtuneen paluun jälkeen.


title: Farm

text: Albumin tuottajana toimi J Mascis, joka on myös säveltänyt ja sanoittanut albumin kappaleet kahta lukuun ottamatta. Nämä kaksi muuta kappaletta on säveltänyt ja sanoittanut Lou Barlow. Äänittäjinä toimivat Justin Pizzoferrato sekä John Agnello. Albumin on miksannut John Agnello ja masteroinut Greg Calbi.


title: Tyresö Trollbäcken IBK

text: Tyresö Trollbäcken IBK on ruotsalainen salibandyn erikoisseura. Seuran miesten edustusjoukkue pelaa kaudella 2012-2013 maan korkeimmalla sarjatasolla Superliigassa. Miesten edustusjoukkue pelaa kotiottelunsa Tyresöhallenissa.


Final Destination – viimeinen määränpää 3 on vuonna 2006 valmistunut yhdysvaltalainen James Wongin ohjaama kauhu-/trillerielokuva. Elokuva on jatko-osa sarjan aikaisemmille elokuville "Final Destination – viimeinen määränpää" ja "Final Destination – viimeinen määränpää 2".


title: Final Destination – viimeinen määränpää 3

text: Elokuvan alussa päähenkilö Wendy ja hänen ystävänsä menevät huvipuiston vuoristorataan. Wendy näkee näyn, jossa vuoristorata rikkoutuu ja kaikki laitteessa olevat ihmiset kuolevat. Wendy joutuu paniikkiin ja poistuu vuoristoradasta. Tämän myötä muutamat muutkin poistuvat vuoristoradasta ja välttyvät kuolemalta. Vuoristoradassa kuolevat Wendyn poikaystävä Jason ja tämän ystävä Carrie. Carrien poikaystävä Kevin ja Wendy alkavat selvittää vuoristoradasta poistuneita ja heidän järjestystä estääkseen heidän kuolemansa. Kuolemia alkaa tapahtua Wendyn kuullessa aina tietyn musiikin.


title: Peter Stuyvesant

text: Peter Stuyvesant [ˈstaɪvəsənt] (noin 1610 Länsifriiseinsaaret – elokuu 1672) oli nykyisen New Yorkin alueelle vuonna 1626 hollantilaisten perustaman Uuden-Amsterdamin siirtokunnan viimeinen kuvernööri. Siirtokunta oli taloudellinen pettymys, ja vuonna 1664 Alankomaat myi sen Englannille, joka antoi sille nykyisen nimen New York.


title: Peter Stuyvesant

text: Siirtokunta oli alusta alkaen levoton, ja ankarasta kuristaan tunnettu Peter Stuyvesant lähetettiin 1647 sinne pitämään huolta yleisestä järjestyksestä. Hän määräsi muun muassa kaikki alueen ravintolat suljettavaksi jo kello 21. Tiukkana kalvinistina hän myös tuomitsi kovalla kädellä kaikki vapaa-ajattelijat ja kveekarit.


title: Peter Stuyvesant

text: Tämän ajan vaikutus näkyy vielä monissa alueen nimissä. Esimerkiksi alkujaan intiaanipolkuna tunnetusta Broadwaystä käytetään edelleen sen hollanninkieliseen alkuperään Breede Wegh ('leveä tie') viittaavaa nimeä.


title: Sota Jenkinsin korvasta

text: Jenkinsin korvan sota (, ) oli Britannian ja Espanjan välinen siirtomaasotana käyty konflikti, joka puhkesi 1739. Vuodesta 1742 sota jatkui Euroopassa osana laajempaa konfliktia, Aachenin rauhaan 1748 päättynyttä Itävallan perimyssotaa.


title: Sota Jenkinsin korvasta

text: Sota sai erikoisen nimensä 9. huhtikuuta 1731 sattuneesta tapauksesta, jossa Espanjan rannikkovartiosto nousi brittiläisen merenkulkijan Robert Jenkinsin "Rebecca"-nimiseen prikiin lähellä Havannaa. Välikohtauksen aikana häneltä leikattiin korva. Myöhemmin tehdessään selontekoa tapauksesta Jenkins esitteli korvaansa parlamentin alahuoneelle ja kertoi espanjalaisen kapteenin Juan de León Fandiñon loukanneen sanallisesti hänen lisäkseen myös Britanniaa. Vaikka todisteiden mukaan Jenkins oli syyllistynyt rosvoukseen, tapauksen herättämä espanjanvastainen lehdistökampanja suitsutti kostoa ja sotaa.


title: Sota Jenkinsin korvasta

text: Sodan todellinen syy oli maiden välillä Utrechtin rauhan yhteydessä 1713 solmittu orjien ja tavaroiden 30-vuotiseksi sovittu kauppaoikeussopimus "asiento", joka antoi sodalle sen espanjankielisen nimen. Asienton perusteella britit saivat luvan kuljettaa Amerikkaan rajattoman määrän orjia sekä sovitun määrän kauppatavaraa. Aikaa myöten espanjalaiset tulivat epäluuloisiksi ja epäilivät brittien venyttävän sopimuksen kohtia hyödykseen. Lisäksi maat olivat usein sodassa toisiaan vastaan 1700-luvun alkupuolella. Vuosina 1727–1729 käydyn Englannin–Espanjan sodan päättäneen Sevillan sopimuksen myötä britit luovuttivat Espanjalle oikeuden seurata ja valvoa asientossa määrättyjen rajoitusten noudattamista.


title: Sota Jenkinsin korvasta

text: Vaikka Espanjalla oli laillinen oikeus tutkia brittiläisten alusten lasti, sitä pidettiin kuitenkin merenkulun häirintänä. Jenkinsin korva ja vastaavat tapaukset toistuivat, ja viimein Espanja sanoi irti brittien orjakauppaoikeuden. Alahuone asetti lain, joka kielsi Espanjalta laivojen tarkistamiset. Rauhan kannalla sekä salakuljetusta vastaan ollut pääministeri Robert Walpole määrättiin esittämään vastalauseen Espanjalle, joka tarjosikin tuolloin merkittävää 95 000 punnan summaa korvaukseksi brittiläiselle kauppalaivastolle. Vastalauseessa vaadittiin myös nimettyjen espanjalaisten merivartioston kapteeneiden rankaisemista, mutta tähän kohtaan Espanja ei tarjonnut vastinetta. Sovittelutarjous hylättiin ja Britannia kutsui takaisin suurlähettiläänsä 14. toukokuuta 1739. Parlamentin ja kuningas Yrjö II:n painostuksesta pääministeri Walpole joutui julistamaan sodan 23. lokakuuta.


title: Sota Jenkinsin korvasta

text: Sodassa käytiin useita taisteluita ja sen aikana kaapattiin monta laivaa molemmin puolin. Ensimmäinen merkittävä taistelu oli Portobellon taistelu marraskuussa 1739, jolloin vara-amiraali Edward Vernon valtasi kuuden linjalaivan avulla Espanjalle tärkeän meritukikohdan Portobellon Panamassa.


title: Sota Jenkinsin korvasta

text: Ympyrä tavallaan sulkeutui, kun Bahamasaarilta toiminut kapteeni Thomas Franklandin komentama fregatti "HMS Rose" hyökkäsi espanjalaisen saattueen kimppuun 15. kesäkuuta 1742. 24-tykkinen brittisotalaiva valtasi tuolloin kaapparina toimineen Juan de León Fandiñon komentaman 10-tykkisen aluksen. Briteille sota oli pitkälti menestyksetöntä ja aiheutti heille suuret tappiot. Kommodori George Anson onnistui kuitenkin ryöstelemään latinalaisen Amerikan rannikkoalueita ja purjehtimaan maailman ympäri kaapaten matkalla espanjalaisen Manilan kaljuunan.


title: Sota Jenkinsin korvasta

text: Vuoteen 1742 mennessä Itävallan perimyssota oli nielaissut mukaansa lähes kaikki Euroopan valtiot. Britannian ja Espanjan sotatoimet siirtomaissa vähenivät sodan siirtyessä lähinnä Euroopassa käytäväksi. Rauhanneuvottelut aloitettiin Bredan kokouksessa 1746 ja päättyivät Aachenissa 1748 kirjoitettuun rauhansopimukseen, jossa asiento palautettiin briteille.


title: Seeprahyppijä

text: Seeprahyppijä ("Salticus scenicus") on hyppyhämähäkkien ("Salticidae") heimoon kuuluva laji. Se on saanut nimensä mustavalkoraidallisesta väristään ja tavasta hypätä vihollisen kimppuun. Maailmalla seeprahyppijät ovat melko yleinen laji. Suomessa niitä voi löytää lähes koko maassa, mutta se on yleisempi eteläosissa.


title: Seeprahyppijä

text: Seeprahyppijät eivät valmista pyyntiverkkoa, vaan luottavat nopeuteensa. Ne metsästävät pieniä hyönteisiä hyppimällä niiden kimppuun. Myös pystysuoralla pinnalla hyppiminen onnistuu seeprahyppijältä, sillä ne kiinnittävät rihman alustaansa.


title: Seeprahyppijä

text: Naarasseeprahyppijät ovat 5-7 millimetriä pitkiä ja koiraat 5-6 mm. Koirailla on yleensä naaraita ohuemmat jalat ja valtavat leuat. Tämä lajin ehkä silmiinpistävin piirre on hyppyhämähäkeille tyypillinen etummaisten silmien suuri koko. Niissä on hyvä syvyysnäkö, jonka ansiosta hyppyhämähäkit pystyvät tarkentamaan katseensa saaliiseen tai muuhun kohteeseen äärimmäisen tarkasti. Hyppyhämähäkkien tapaan seeprahyppijällä on muihin hämähäkkityyppeihin nähden ainutlaatuinen rakenne: se pystyy kääntämään ja liikuttamaan ruumiinsa etuosaa eri suuntiin kuten päätä, joten sen on helppo tarkkailla ympäristöään eri suunnista. Lajin "scenicus" nimi tarkoittaa näyttelijää, sillä seeprahyppijät ovat usein tietoisia ihmisistä. Ne nostavat päätä ja muuttavat käyttäytymistään ihmisten lähellä.


title: Fano

text: Fano on kaupunki Italian Marchen alueella Pesaro e Urbinon maakunnassa Adrianmeren rannalla. Kaupungissa on arviolta 60 888 asukasta (vuonna 2015) ja sen pinta-ala on 121,27 neliökilometriä.


title: Fano

text: Kaupunki on tunnettu eritoten karnevaalistaan ("Carnevale di Fano"), joka on eräs Italian vanhimpia. Ensimmäinen kirjallinen maininta Fanon karnevaalista on vuodelta 1347.


title: Fano

text: Varhaisin maininta Fanosta on vuodelta 49 eaa., mutta kaupungin aluetta asuttivat umbrit jo paljon aiemmin. Roomalaisvallan aikana paikkakunta sai nimen "Fanum Fortunae" paikallisen Fortuna-jumalattarelle eli onnen jumalattarelle omistetun temppelin mukaan. Temppeli rakennettiin todennäköisesti Metauruksen taistelun (207 eaa.) muistolle. Roomalaisten valtakaudella Fanon kaupunki kehittyi huomattavasti, sillä sen sijainti Tiberin jokilaakson ja Gallia Cisalpinan yhdistävän tien varrella oli strategisesti tärkeä. Rooman kaupunkiin Fanon yhdisti Via Flaminia, jonka valtiomies Gaius Flaminius rakennutti vuoden 220 eaa. paikkeilla. Julius Caesar valloitti Fanon vuonna 49 eaa. ja aloitti samalla kansalaissodan, jossa toisena osapuolena oli Pompeius.


title: Fano

text: Tammikuussa vuonna 271 kaupungin läheisyydessä käytiin Fanon taistelu roomalaisten ja alemannien välillä. Se päättyi roomalaisten voittoon. Vuonna 538 gootit tuhosivat Fanon. Kaupunki jälleenrakennettiin bysanttikenraalien Belisarius ja Narses johdolla. Fanosta tuli osa Pentapolista (Pentapoli bizantina tai Pentapoli marittima), johon kuului viisi Adrianmeren länsirannikon kaupunkia (Rimini, Pesaro, Fano, Senigallia, Ancona). Pentapolis kuului alkuaan Ravennan eksarkaattiin, joka oli osa Bysantin valtakuntaa. Keskiajalla Pentapolis marittimasta tuli osa Marca anconitanaa ("Marca d'Ancona"), jonka keskus oli Anconan sijasta Maceratan kaupunki. Nykyinen Marchen hallintoalue on saanut nimensä Marca anconitanalta.


title: Fano

text: 1200-luvulla Fanosta muodostettiin oma kuntansa. Sitä hallitsi lyhyen aikaa Esten suku, jonka jälkeen kaupunki kärsi Casseron ja Carignanon sukujen välisestä valtataistelusta. 1300-luvulla Fanossa otti vallan Malatestan suku, joka hallitsi kaupunkia aina vuoteen 1463. Sigismondo Malastestalta valta siirtyi pitkän piirityksen jälkeen paavilliselle Urbinon ruhtinaalle Federico da Montefeltrolle.


title: Fano

text: Napoleonin sodissa Fano kärsi pahoja vaurioita. Kaupunki oli aktiivisesti mukana edistämässä Italian yhdistymistä (Risorgimento) 1800-luvulla. 1900-luvun suursodissa Fanoa tuhottiin laajalti. Ensimmäisen maailmansodan aikana Itävallan joukot pommittivat kaupunkia mereltä. Toisessa maailmansodassa kaupunki sijaitsi niin kutsutulla Gootti-linjalla. Liittoutuneet tuhosivat ilmapommituksillaan rautatie- ja maantiesiltoja. Wehrmacht puolestaan tuhosi vetäytyessään Fanon tornit ja sataman, jotta liittoutuneiden haltuun ei olisi jäänyt sodankäynnin kannalta merkittävää infrastruktuuria.


title: Fano

text: Fanon meteorologisella asemalla ("Stazione meteorologica di Fano") vuoden keskilämpötila on 13,2 °C. Tammikuun keskilämpötila on 3,9 °C ja heinäkuun 22,3 °C.


title: Fano

text:
Muuttovoitto on kasvattanut Fanon väkilukua 2000-luvulla.
Fanon tunnus on Arco di Augusto ("L'arco d'Augusto"), roomalaisvallanaikainen kaupunginportti, jonka historia ulottuu ajanlaskun alkuun. Fanossa on edelleen nähtävissä muinaisten kulkuväylien linjauksia, kuten "decumanus maximus" (nykyinen "via Arco d'Augusto") sekä "cardus maximus" (nykyiset "Corso Matteotti" ja "via Nolfi"). Myös Via Flaminian Fanon kaupunkialuetta halkova osuus on säilytetty.


title: Fano

text: 220-luvulla eaa. valmistunut konsuli Flaminiuksen mukaan nimetty Via Flaminia yhdisti Rooman Fanon kautta Riminiin. Todennäköisesti sen linjaus seuraili suurelta osin umbrien varhaishistoriallisia kulkuväyliä. Fanon kaupunkiin Via Flaminia kulki Arco di Auguston läpi ja edelleen keskustan halki ulos kaupungista Porta della Mandrian kautta, josta sen linjaus jatkui kohti Riminiä. Porta della Mandria on pienehkö kaupunginportti, josta ajettiin aikoinaan lampaita laitumelle.


title: Fano

text: La Rocca Malatestianan eli Malatestan linnan vanhin osa pohjautunee aiempiin roomalaisiin ja keskiaikaisiin linnoitusrakennelmiin. Nykyisen linnan rakennustyö aloitettiin 1430-luvulla Sigismondo Pandolfo Malatestan johdolla. Linnan korkein torni ("mastio") valmistui 1452. Torni tuhottiin toisessa maailmansodassa. Palazzo del Podestàn/della Ragionen rakennustyö aloitettiin 1229. Palatsin sisäosat edustavat uusklassismia. Palazzo del Podestàssa sijaitsee museo sekä taidegalleria, jossa on näytteillä muun muassa Guido Renin (1575–1642) ja Domenichinon (1581–1641) töitä. Palazzo Malatestianossa sijaitsee puolestaan Museo Civico, jossa on esillä Guercinon (1591–1666), Michele Giambonon (1400–1462) ja Giovanni Santin (1433–1494) töitä.Fano sijaitsee Italian itärannikolla moottoritie A14:n ja rautatielinjan Milano–Lecce varrella. Lähimmät kansainväliset lentoasemat ovat Aeroporto internazionale "Raffaello Sanzio" di Ancona-Falconara (51 km) ja Aeroporto di Rimini-Miramare (49 km). Lähin suuri satama sijaitsee Anconassa (50 km). Fanon oma satama on tarkoitettu pienehköille veneille ja se sijaitsee Canale Albanin suulla (43°51',30′N 13°00',97′E).


title: Saint-Ouen-l’Aumône

text: Saint-Ouen-l'Aumône on kunta Pariisin suurkaupunkialueella Ranskassa. Se sijaitsee noin 28 kilometriä Pariisin ydinkeskustasta luoteeseen Oisen jokilaaksossa. Paikkakunnalla on asemat ratalinjoilla RER C ja Transilien Paris-Nord.


title: Saint-Ouen-l’Aumône

text: Saint-Ouen-l'Aumônessa sijaitsee muun muassa vuonna 1236 perustettu Maubuissonin sisterssiläisluostari. Vuonna 1947 luostari nimettiin historialliseksi monumentiksi ("Monument historique").


title: Saint-Ouen-l’Aumône

text: Saint-Ouen-l'Aumônen väkiluku kolminkertaistui vuodesta 1962 vuoteen 2008. Noin kolme neljäsosaa paikkakunnan asukkaista on alle 45-vuotiaita.


title: Lena Eliasson

text: Lena Eliasson (s. 22. heinäkuuta 1981) on ruotsalainen suunnistaja ja hiihtosuunnistaja. Seuratasolla hän edustaa ruotsalaista Domnarvets GoIF:ta.


title: Lena Eliasson

text: Hiihtosuunnistuksen nuorten MM-kilpailuissa Trentinossa 2001 Eliasson voitti hopeaa pitkältä matkalta ja pronssia viestistä. Myöhemmin samana vuonna suunnistuksen nuorten MM-kilpailuissa Miskolcissa hän sijoittui keskimatkalla neljänneksi.


title: Lena Eliasson

text: Suunnistuksen MM-kilpailuissa Århusissa 2006 Eliasson sijoittui neljänneksi sprintissä. Kiovan MM-kilpailuissa 2007 hän saavutti pronssia sprintissä ja sijoittui pitkällä matkalla kahdeksanneksi. Suunnistuksen maailmancupin kokonaiskilpailussa vuonna 2007 hän sijoittui kuudenneksi. Primorskon EM-kilpailuissa 2010 Eliasson voitti kultaa viestissä ja sai pronssia keskimatkalla. Trondheimin MM-kilpailuissa 2010 hän sijoittui keskimatkalla 19:nneksi. Maailmancupin kokonaiskilpailussa hän oli tuolla kaudella viides. Savoien MM-kilpailuissa 2011 Eliasson saavutti pronssia sprintissä ja jäi 44:nneksi keskimatkalla. Kauden 2011 maailmancupissa hän sijoittui kolmanneksi. Falunin EM-kilpailuissa 2012 hän saavutti hopeaa sprintissä. Saman vuoden MM-kilpailuissa Lausannessa hän sijoittui sprintissä kahdeksanneksi mutta pitkällä matkalla hänet hylättiin. Sotkamon MM-kilpailuissa Eliasson saavutti pitkällä matkalla pronssia.


title: Lena Eliasson

text: Vuonna 2011 Eliasson oli seuransa Domnarvets GoIF:n ankkurina voittamassa Venlojen viestiä.


title: Lena Eliasson

text: Eliasson on kilpaillut myös kestävyysjuoksussa. Maastojuoksun EM-kilpailuihin hän on osallistunut vuosina 2008, 2009, 2011 ja 2013 sijoittuen parhaimmillaan 25:nneksi vuonna 2013. Puolimaratonin MM-kilpailuissa hän sijoittui 51:nneksi vuonna 2014 ja samana vuonna Zürichin EM-kilpailuissa maratonjuoksussa 38:nneksi.


title: Sergei Voinov

text: Sergei Voinov (s. 26. helmikuuta 1977) on uzbekistanilainen keihäänheittäjä. Voinovin henkilökohtainen ennätys on 84,80 metriä, jonka hän heitti Villeneuve-d'Ascqissa 17. kesäkuuta 2000.


title: Sergei Voinov

text: Voinov voitti lajissaan junioreiden maailmanmestaruuden 1996 Sydneyssä 79,78 metriä kantaneella heitollaan. Aasian kisoissa hän voitti kultaa 1998 tuloksella 79,70 ja pronssia 2002 tuloksella 78,74 metriä. Yleisurheilun Aasian-mestaruuskilpailuissa Voinov saavutti pronssia 1995 ja 2003 sekä hopeaa 2002. Kesäolympialaisiin hän osallistui 1996, 2000 ja 2004, mutta karsiutui jokaisella kerralla loppukilpailusta.


title: Natalia Estemirova

text: Natalia Husainovna Estemirova (, 28. helmikuuta 1958 Saratovin alue – 15. heinäkuuta 2009) oli venäläinen ihmisoikeusaktivisti ja Memorial-järjestön johtokunnan jäsen. Hänet siepattiin 15. heinäkuuta 2009 Groznyissa Tšetšeniassa, ja hänen ruumiinsa löytyi myöhemmin samana päivänä Ingušiasta. Ihmisoikeusjärjestö Human Rights Watch on kertonut Estemirovan olleen tutkimassa hyvin arkaluontoisia tapauksia.


title: Natalia Estemirova

text: Estemirova oli puoliksi venäläinen, puoliksi tšetšeeni. Hän oli kotoisin Saratovin alueelta, mutta hän muutti jo opiskeluaikana Tšetšeniaan Groznyiin. Hän valmistui Tšetšenian valtionyliopistosta pääaineenaan historia, jota hän opetti paikallisessa koulussa. Vuoden 1998 toisen Tšetšenian sodan aikana hän kuitenkin siirtyi Tšetšenian television palvelukseen, jolle hän teki dokumenttielokuvia sodan uhreista. Tuolloin alkoi hänen yhteistyönsä Memorial-järjestön kanssa. Sen palvelukseen Ingušiaan hän siirtyi vuonna 2000.


title: Natalia Estemirova

text: Estemirova sai työstään ihmisoikeusasioissa useita kansainvälisiä palkintoja. Hän työskenteli yhdessä 2006 murhatun toimittaja Anna Politkovskajan sekä tammikuussa ammutun juristin Stanislav Markelovin kanssa.


title: Natalia Estemirova

text: Venäläisen Memorial-ihmisoikeusjärjestön johtaja Oleg Orlov syytti Tshetsenian johtajaa Ramzan Kadyrovia Estemirovan murhasta. Kadyrov kiisti sekaantuneensa millään tavoin murhaan ja nosti asiasta kunnianloukkaussyytteen. Tämä herjaussyyte meni oikeuteen. Orlov sanoi oikeudessa ettei tarkoittanut syyllisyydellä rikosoikeudellista osallisuutta, vaan poliittista ja sosiaalista syyllisyyttä. Kolme Orlovin asianajajaa todisti oikeudessa, että Estemirovan sanojen mukaan Kadyrov oli uhannut häntä. Kadyrov voitti oikeusjutun, muttei saanut kuin 1800 euron korvaukset hakemansa 210000 euron sijasta.


title: Viirumesikot

text: Viirumesikot ("Ptiloprora") on mesikkojen heimoon kuuluva varpuslintusuku. Viirumesikkojen sukuun kuuluu BirdLifen mukaan kuusi lajia.


title: Ironman

text: Ironman on yhdysvaltalaisen hip hop -artisti Ghostface Killahin debyyttialbumi vuodelta 1996. Hän oli tuolloin jo tullut tunnetuksi Wu-Tang Clanin jäsenenä.


title: Ironman

text: "Ironmanin" samplet ovat 1960–1970-lukujen klassikkoelokuvista, kuten "The Education of Sonny Carson", ja kung fu -elokuvista (muun muassa "Mystery of Chessboxing").


title: Ironman

text: Albumilla Ghostface esiintyy vain kahdessa kappaleessa ilman vierailevaa artistia (Wildflower ja Poisonous Darts). Kaksi eniten vierailevaa artistia ovat Raekwon ja Cappadonna. Raekwon esiintyy 13 kappaleessa, jossa yhdessä ilman Ghostface Killahia (The Faster Blade). Cappadonna esiintyy viidessä kappaleessa. Kappale "All That I Got Is You" on tribuutti hänen äidilleen.


title: Alavuden Urheilijat

text: Alavuden Urheilijat eli AU on Alavudella toimiva urheilun yleisseura. Sen lajeihin kuuluvat nykyisin hiihto, paini, painonnosto, uinti, voimistelu ja yleisurheilu.


title: Alavuden Urheilijat

text: Alavuden Urheilijoita ovat edustaneet muun muassa yleisurheilijat Erik ja Kaisa Gustafsson, Eeles Landström, Satu Levelä, Heikki Pippola ja Teija Saari sekä painijat Tuomo Mäntylä ja Antti Vainionpää. Tällä hetkellä seuran nimekkäimpiä urheilijoita ovat korkeushyppääjä Mari Sepänmaa ja painija Antti Hakala.


title: Alavuden Urheilijat

text: Alavuden Urheilijat voitti suunnistuksen Jukolan viestin vuonna 1975.


title: Tampereen islamin yhdyskunta

text: Tampereen islamin yhdyskunta on islamilainen 16. helmikuuta 1998 rekisteröity uskonnollinen yhdyskunta Suomessa. Yhdyskunnalla on 2 rukoushuonetta Tampereella, keskustassa ja Hervannan kaupunginosassa. Vuonna 2015 sillä oli 1524 jäsentä. Yhdyskunta järjestää esimerkiksi arabian kielen ja Koraanin opetusta.


title: Tampereen islamin yhdyskunta

text: Tampereen islamin yhdyskunta on Suomen islamilaisen neuvoston jäsenjärjestö.


title: Pikku-Musta

text: Pikku Mustasaari (), rinnakkaisnimeltään Pikku-musta, on Suomenlinnan kaupunginosaan kuuluva saari Helsingin edustalla Suomenlahdessa. Pikku Mustasaari on pienin kolmesta Mustasaaresta. Se sijaitsee Ison Mustasaaren ja Länsi-Mustan välissä, joihin molempiin se on yhdistetty silloilla. Näitä saaria yhdistävä tie kulkee Pikku Mustasaaren etelärantaa pitkin. Pikku Mustasaaressa olevien rakennusten osoitteet alkavat "Suomenlinna D", minkä jäljessä on rakennuksen osoitenumero.


title: Pikku-Musta

text: Saarta nimitettiin 1700-luvun puoliväliin saakka Svartö kalfiksi eli Mustasaaren vasikaksi. Tuolloin saaren nykyisin täyttömaasta koostuva eteläisin osa oli vielä valtaamatta mereltä. Saaren linnoitussuunnitelma valmistui vuonna 1751. Rakentaminen aloitettiin samana vuonna.


title: Pikku-Musta

text: Nykyään Pikku-Mustasaarella toimii Merisotakoulu.


title: Turun juutalainen seurakunta

text: Turun juutalainen seurakunta on Turussa toimiva 6. maaliskuuta 1919 rekisteröity uskonnollinen yhdyskunta ja toinen Suomen juutalaisista seurakunnista.


title: Turun juutalainen seurakunta

text: Sen toiminta keskittyy vuonna 1912 valmistuneeseen Turun synagogaan ja 1956 rakennettuun seurakuntakeskukseen. Vuonna 2011 jäseniä oli 121. Seurakunnan rabbina toimii Simon Livson, joka on myös Suomen ainoa rabbi.


title: Antikythera

text: Antikythera (, , myös "Antikíthira", "Andikýthira") on Kreikan saari ja entinen kyläkunta Välimeressä. Se kuuluu Jooniansaarten saariryhmään ja sijaitsee Kytheran ja Kreetan välissä. Saaren pinta-ala on 20,43 neliökilometriä ja asukasluku 68 (vuonna 2011). Hallinnollisesti Antikythera kuuluu Kytheran kuntaan, Saarten alueyksikköön ja Attikan alueeseen. Pääosa saaren asukkaista on vanhuksia. Kesäaikana väkiluku kasvaa yli viidensadan.


title: Antikythera

text: Kreetalta saapuneet asukkaat asuttivat saaren myöhäisellä neoliittisella kaudella ja varhaisella pronssikaudella, mutta minolaiskauden ja 300-luvun eaa. lopun välillä sieltä ei ole löydetty merkkejä asutuksesta. Myöhemmin saarta ovat vuorollaan hallinneet roomalaiset, bysanttilaiset, arabimerirosvot, venetsialaiset, britit ja ranskalaiset. Osaksi Kreikkaa saari liitettiin vuonna 1864. Italia miehitti Antikytheran toisen maailmansodan aikana, ja vuosina 1943–1944 saari oli Saksan hallussa. Nykyisin saaren väkiluku on laskussa, vaikka infrastruktuuria on kehitetty.


title: Antikythera

text: Saarella on aikojen saatossa ollut useita nimiä. Antiikin aikana saari tunnettiin nimellä "Aigilia" ("Αἰγιλία") tai "Aigila" ("Αἴγιλα"). 1600-luvulle saakka sitä kutsuttiin nimillä "Sigilio" ja "Lioi". Italiankielisellä nimellä "Cerigotto" se tunnettiin 1700-luvulta lähtien. Pohjoispuolella sijaitseva suurempi Kytheran saari tunnettiin samoihin aikoihin nimellä "Cerigo". Nimi "Cerigotto" tarkoittikin ”pientä Cerigoa”. Nimi Antikythera otettiin käyttöön myöhemmin.


title: Antikythera

text: Antikythera kuuluu Jooniansaariin sekä hallinnollisesti Attikan alueeseen ja sen Saarten alueyksikköön. Antikythera muodosti vuoden 2010 loppuun saakka myös kyläkunnan ("koinótita"), joka oli väkiluvultaan Kreikan pienimpiä. Kyläkunnalla oli toimisto Potamóksessa, mutta hallinto ja sihteeristö työskentelivät Kytheran saaren Kapsálin kylässä. Vuoden 2011 alussa Antikytheran kyläkunta liittyi uuteen Kytheran kuntaan.


title: Antikythera

text:
Suurempi Kytheran saari sijaitsee 22 meripeninkulmaa eli noin 40 kilometriä luoteeseen Antikytherasta. Kreetaan on etelään matkaa 18 meripeninkulmaa eli noin 33 kilometriä. Antikytherasta 7,5 kilometriä luoteeseen sijaitsee Porín eli Prasonísin saari ja samassa suunnassa 7,2 kilometrin päässä Porétin eli Lagoúvardoksen saari. Antikythera muodostaa yhdessä näiden kahden pienen saaren kanssa Natura 2000 -verkostoon kuuluvan 71,7 km²:n suuruisen suojelualueen.
Antikytheran pääkylä on Potamós (). Vuoden 2001 väestönlaskennassa Potamóksessa oli 18 asukasta. Toiseksi suurin asutuskeskus on 17 asukkaan Galanianá () ja pienin yhdeksän asukkaan Charchalianá ().


title: Antikythera

text: Saaren halki kulkee pohjoisluoteesta eteläkaakkoon ”vuorijono”, jonka läntiset ja luoteiset rinteet ovat hyvin jyrkkiä. Vastakkaisen puolen rinteet ovat sen sijaan loivempia. Siellä on myös puroja, joissa ajoittain virtaa vettä, sekä laaksoja. Antikytheran keskiosissa on pieniä kukkuloita ja tasankoja. Antikytheran kallioperä koostuu enimmäkseen triaskautisesta ja liitukautisesta kalkkikivestä. Lisäksi saarella on kalliota neogeenikaudelta.


title: Antikythera

text: Antikytheran nisäkäslajisto on köyhä. Äärimmäisen uhanalaista munkkihyljettä tavataan Antikytheran, Lagoúvardoksen ja Prasonísin muodostamalla Natura 2000 -alueella. Euroopan unionin alueella munkkihyljettä tavataan noin sadassa paikassa. Antikytheran muita nisäkkäitä ovat muun muassa kotihiiri ja mustarotta.


title: Antikythera

text: Antikythera on merkittävä muuttolintualue. Yhdessä Lagoúvardoksen, Prasonísin, Plakoulíthran ja Thimonieksen saarten kanssa Antikythera muodostaa 2 000 hehtaarin laajuisen kansainvälisesti tärkeän lintualueen (IBA), ja alueella pesii ainakin välimerenhaukkoja. Alueella tavataan myös mustakurkkukerttuja, hernekerttuja ja tornipöllöjä. Antikytheralla on Kreikan lintutieteellisen seuran () lintujen havaintoasema.


title: Antikythera

text: Antikytheran, Lagoúvardoksen ja Prasonísin muodostamalla Natura 2000 -alueella elää kotoperäisiä selkärangattomia; kotilot "Vitrina cerigottana" ja "Sphincterochila insularis" ja kaksi muuta sekä eräs siira. Potamóksen sataman antiikin aikaisista hiekkadyyneistä on löydetty useiden kotilolajien fossiileja. Liskoista Natura-alueella tavataan lajeja "Cyrtopodion kotschyi", "Ablepharus kitaibelii" ja "Hemidactylus turcicus". Käärmeistä alueella esiintyy "Telescopus fallax".


title: Antikythera

text: Antikytheran, Lagoúvardoksen ja Prasonísin muodostamalla Natura 2000 -alueen suurin ongelma on kalastaminen dynamiitilla. Saarella esiintyy myös muuttolintujen metsästystä. IBA-alueen uhkia ovat laiton metsästys ja hallitsematon laidunnus. IBA-alueella kalastetaan myös miekkakalaa.


title: Antikythera

text: Antikytheran kasvillisuus on enimmäkseen matalakasvuista macchiapensaikkoa ja phryganaa. Osassa saarta viljellään lisäksi viljaa, ja siellä on oliivipuulehtoja.


title: Antikythera

text: Antikytheralla tavattiin marraskuussa 1996, huhtikuussa ja kesäkuussa 1997 sekä huhtikuussa 2000 tehdyn tutkimuksen mukaan 336 kasvilajia, joista kotoperäisiä on 25. Saarella tavataan muun muassa orvokkien sukuun kuuluvaa "Viola scorpiuroides" -kasvia, joka on suojeltu Kreikan presidentin asetuksella ja kuuluu IUCN:n (1993). IBA- ja Natura 2000 -alueella tavataan myös ainakin seuraavia kasveja: kiiltomalva, merisipuli, sikuri, kartiosaalepjuuri, idänmiekkalilja, kreetansahrami, parsaherne, murattisyklaami, sakaraohdake, malvakierto, tulppaanien sukuun kuuluva "Tulipa goulimyi", kistuksiin kuuluvat salviakistus ja "Cistus incanus", kaurajuuri ja sen sukulainen tähtipukinparta, rasteihin kuuluva sinirasti, sauramoihin kuuluva "Anthemis scopulorum", sipulien sukuun kuuluva "Allium gomphrenoides", maratteihin kuuluva "Asperula taygetea", neitojen sukuun kuuluva "Nigella stricta", kelloihin kuuluva "Campanula saxatilis ssp. cytherea" sekä hirvenjuuriin kuuluva "Inula candida ssp. candida".


title: Antikythera

text: Antikytheralla ei ole sääasemaa. Tämän vuoksi saaren ilmasto päätellään muun muassa Kytheran saarella ja Kreetan Soúdanlahdella sijaitsevilta sääasemilta saatujen tietojen pohjalta. Antikythera kuuluu puolikosteaan bioilmastovyöhykkeeseen ("subhumid bioclimatic zone"). Kuivakausi saarella alkaa huhtikuun alkupuolella ja kestää syyskuun puoliväliin. Talvet ovat lämpimiä, saarella sada juuri lainkaan lunta eikä lämpötila laske pakkasen puolelle. Antikytheralla sataa vuodessa alle 200 millimetriä, joten saari on Kreikan kuivimpia paikkoja.


title: Antikythera

text: Antiikin aikana Antikytheran rantaviiva on ollut noin 2,5 metriä korkeammalla kuin nykyisin. Esimerkiksi pienikokoinen Xeropotámoksenlahti saaren pohjoisosassa on ulottunut syvemmälle sisämaahan ja ollut samalla melko turvallinen satama. Arkeologiset löydöt ovat osoittaneet, että Antikytheran vanhin asutus syntyi myöhäisellä neoliittisella kaudella ja varhaisella pronssikaudella. Ensimmäiset asukkaat saapuivat luultavasti Kreetan saarelta. Minolaiset ovat jättäneet saarelle vain vähän merkkejä, mutta he kuitenkin todennäköisesti hallitsivat Antikytheraa. Minolaiskauden ja 300-luvun eaa. lopun välillä saarelta ei ole löydetty merkkejä asutuksesta.


title: Antikythera

text: Saari on sijaintinsa vuoksi ollut aikoinaan merirosvojen turvapaikka ja operaatioiden tukikohta. Läheiset kreetalaiskaupungit alkoivat noin vuoden 300 eaa. jälkeen vaatia Antikytheraa itselleen rosvotakseen saarelta käsin ympäröivälle merelle uskaltautuvia aluksia. Antikytheraa ne tarvitsivat tähystyspaikaksi. Sitä hallitsi todennäköisesti ainakin kreetalainen Falásarnan kaupunki, sillä Rodos tuhosi sekä saarella että Falásarnassa sijainneet asutukset vuosina 69–67 eaa. Tuhoamiset liittyivät Rodokselta käsin tehtyihin matkoihin, joilla pyrittiin lopettamaan merirosvous Välimerellä.


title: Antikythera

text: Spartan kuningas Kleomenes III ”miehitti” historioitsija Plutarkhoksen mukaan Antikytheran ollessaan pakomatkalla Egyptiin tappioon päättyneen Sellasian taistelun jälkeen vuonna 222 eaa. Toisen lähteen mukaan Kleomenes vietti saarella päivän odotellessaan laivaa. Kleomeneen uskollinen kannattaja Thirykion teki Antikytheralla itsemurhan, sillä hän ei kestänyt perääntymistä.


title: Antikythera

text: Saari asutettiin uudelleen 300- ja 400-luvuilla jaa. Arabimerirosvot ottivat haltuunsa pian sekä Kytheran että Kreetan. Merirosvojen valtakausi vaikutti myös antikytheralaisten elämään. Tämän jälkeen aina neljänteen ristiretkeen (1202–1204) saakka saaren historiasta tiedetään vain vähän. Saari kuului Bysantin valtakuntaan vuoteen 1204 saakka, jolloin saari luovutettiin venetsialaiselle Iakovos Viarokselle (myös Jacopo Viaro). Toisen lähteen mukaan Viaro valloitti saaren vuonna 1205. Venetsialaiset halusivat saaren saadakseen turvallisen reitin Egeanmerelle ja sieltä pois. Saarelle sijoitettiin 1200-luvun lopulla pieni varuskunta. Bysantille Antikythera kuului jälleen vuosina 1275–1293.


title: Antikythera

text: Antikythera autioitui jälleen, ja sinne saapui pakolaisia osmanien valtakunnan hallitsemilta alueilta. Pakolaisia saapui pääasiassa Kreetalta, joka Candiaa lukuun ottamatta oli vuoteen 1648 mennessä päätynyt kokonaan osmaneille. Kreetalaiset kapinoivat osmanivaltaa vastaan, ja ensimmäinen suurempi kapina puhkesi vuonna 1770. Antikytheran nykyinen väestö on Kreetan Sfakiásta 1700-luvulla lähteneiden jälkeläisiä. Kreikan vapaussodankin (1821–1829) aikana Antikytheralle pakeni ihmisiä osmanien hallitsemilta alueilta niin Peloponnesokselta kuin Kreetaltakin. Kreeta jäi vapaussodan jälkeen vielä osaksi Osmanien valtakuntaa, ja osa kreetalaisista pakolaisista päätti jäädä Antikytheralle.


title: Antikythera

text: Antikythera kuului Venetsiaan Napoleonin sotiin saakka. Kun Venetsia vuonna 1797 menetti itsenäisyytensä, Antikythera jäi vaille omistajaa. Ranska piti saarella valtaa heinäkuusta 1797 vuoteen 1798 saakka. Britannia otti Antikytheran yhdessä muiden Jooniansaarten kanssa hallintaansa vuonna 1815. Brittimiehityksen aikana Antikytheralle karkotettiin Jooniansaarilta kapinallisia, kuten Fragiskos Domenegines, Dimitrios Kallinikos, Ilias Zervos-Iakovatos ja Gerasimos Metaksas Liseos. Vuonna 1864 Antikythera liitettiin yhdessä muiden Jooniansaarten kanssa osaksi Kreikkaa. Tällöin saaresta tuli Kreikan eteläisin kolkka, sillä esimerkiksi eteläpuolinen Kreetan saari oli vielä osmanien hallussa. Jälleen 1800-luvun jälkipuoliskolla saarelle saapui pakolaisia Kreetalta siellä vuonna 1864 alkaneiden osmanivaltaa vastustavien kansannousujen jälkeen.


title: Antikythera

text: Antikytheran vesille on uponnut paljon laivoja. Tunnetuin on niin kutsuttu Antikytheran hylky, joka upposi saaren edustalle noin vuonna 65 eaa. ja löydettiin vuonna 1900. Sen löytöihin kuuluu antiikin aikainen mekaaninen laskukone, niin kutsuttu Antikytheran kone, joka on ajoitettu 100-luvun loppuun eaa. Samasta hylystä löytyi myös pronssinen filosofin pää, niin kutsuttu Antikytheran filosofi, noin vuodelta 240 eaa., sekä vuosilta 340–330 eaa. peräisin oleva pronssinen nuorukaista kuvaava niin kutsuttu Antikytheran efebi.


title: Antikythera

text: ”Kansallisessa skismassa” () vuosina 1916–1917, jossa pääministeri Elefthérios Venizélos ja kuningas Konstantin I olivat eri mieltä ensimmäiseen maailmansotaan liittymisestä, Antikythera päätti asettua Venizéloksen johtaman väliaikaishallituksen ja ympärysvaltojen puolelle. Konstantin I:n sympatiat olivat keskusvaltojen puolella. Antikytheran liittymiseen Venizéloksen puolelle vaikutti mahdollisesti osittain se, että Antikytheralla oli ympärysvaltoihin kuuluneen Ranskan laivaston tukikohta.


title: Antikythera

text: Italia otti Antikytheran hallintaansa toisen maailmansodan aikana, mutta Italian antauduttua 1943 saari joutui Saksan haltuun. Saksalaiset karkottivat kaikki saaren asukkaat Kreetalle 7. toukokuuta 1944. Mahdollinen syy karkotukseen oli se, että saksalaiset eivät kyenneet hallitsemaan antikytheralaisten yhteydenpitoa Kreikan merivoimiin ja Britannian laivastoon. Saari vapautui saksalaismiehityksestä vielä samana vuonna. Vuosina 1946–1949 käydyn Kreikan sisällissodan jälkeen Antikytheralle karkotettiin poliittisia pakolaisia.


title: Antikythera

text: Antikytheran väkiluku oli 1700-luvun puolivälistä 1900-luvun puoliväliin saakka noin 800–1 000. Toisen maailmansodan jälkeen monet saarelaiset muuttivat kaupunkeihin ja siirtolaisiksi Australiaan ja Amerikkaan. Antikytherassa asuu nykyisin enää muutama kymmen asukasta.


title: Antikythera

text: Antikytheran infrastruktuuria kehitettiin huomattavasti 1980-luvun puolivälissä. Esimerkiksi kalastajia varten rakennettiin suoja, jota he voivat käyttää myrskyllä. Myös satama rakennettiin tuolloin. Kreikan kansallinen sähköyhtiö DEI asensi saarelle sähköntuotantolaitoksen. Vuodesta 1999 lähtien saarelle on rakennettu muun muassa kaikki asutuskeskukset kattava puhelin- ja sähkölinjaverkko ja helikopterikenttä. Lisäksi tiet on päällystetty. Toimenpiteistä huolimatta saaren väkiluku on laskussa.


title: Antikythera

text: Saaren pohjoisosassa, Xeropotámoksenlahden yläpuolella sijaitsevat antiikin aikaisen kaupungin tai linnoituksen ("kastro") runsaan 30 hehtaarin alalle levittäytyvät rauniot. Kaupungissa on asunut mahdollisesti noin 800–1 000 asukasta. Linnoituksen muurit, jotka ovat säilyneet hyvässä kunnossa nykyaikaan saakka, ovat peräisin hellenistiseltä kaudelta. Muurit on alkujaan rakennettu joko 300-luvun lopussa eaa. tai 200-luvun eaa. alussa. Muureja korjailtiin 200-luvun eaa. puolivälissä, kun Rodokselta saapuneet hyökkääjät olivat tuhonneet linnoitusta. Kaiken kaikkiaan muureja on korjailtu useaan otteeseen, osittain hätäisestikin. Linnoituksesta löydetyistä arkeologisista esineistä valtaosa liittyy sotaan. Löydetty on esimerkiksi nuolenpäitä ja kiviammuksia. Xeropotámoksen satamassa on säilynyt kallioon hakattu veneluiska, johon on aikoinaan varastoitu sotalaivoja.


title: Antikythera

text: Xeropotámoksenlahdelta läheltä linnoitusta löydettiin vuonna 1880 kaivausten yhteydessä kreikkalaisen mytologian jumala Apollonille omistettu marmoripatsas. Patsaan löytäneet arkeologit löysivat samalta paikalta myös osia Apollonin temppelistä. Temppelin ja antiikin aikaisen Xeropotámoksenlahden sataman ympärillä on säilynyt osia muurista. Satamasta johtaa linnoitukseen askelmat, jotka on hakattu kallioon.


title: Antikythera

text: Antikytheralla on seitsemän kirkkoa, joista Potamóksessa sijaitsevat Pyhän Nikolaoksen, Pyhän Charalamboksen sekä Neitsyt Marian ja Pyhän Dionysioksen kirkot. Galanianássa sijaitsevat saaren suojeluspyhimyksen Pyhän Mýronin sekä profeetta Elian kirkot. Galanianán Pyhän Mýronin kirkossa on Antikytheran kaikkein arvokkain ja pyhin pyhäinjäännös, Pyhän Mýronin ikoni. Katsanevianassa on Pyhän Yrjön kirkko ja Paterianássa puolestaan Pyhän Konstantinuksen ja Pyhän Helenan kirkko.


title: Antikythera

text: Antikytheran eteläisimmässä kärjessä sijaitsee vuonna 1926 rakennettu Apolitáraksen majakka (). Majakka oli miehitetty valmistumisestaan aina vuoteen 1987 saakka. Majakka kunnostettiin vuonna 2004, ja samasta vuodesta lähtien majakassa on ollut myös majakanvartija. Pääkylä Potamóksessa on säilynyt näihin päiviin saakka arviolta 1800-luvun alussa rakennettu vesimylly. Hiekkakivestä rakennettu vesimylly on ollut käytössä talviaikaan. Lisäksi saarella on säilynyt viisi 1800-luvulla valmistunutta tuulimyllyä.


title: Antikythera

text: Elokuun 17. on Antikytheran tärkein päivä, sillä silloin juhlitaan suojeluspyhimys Pyhää Mýronia (). Perimätiedon mukaan kaksi kreetalaista villivuohenmetsästäjää oli Antikytheralla silloin, kun saari oli asumaton. Metsästäjät näkivät pusikosta tulevan vuohen, jolla oli märkä pää. Metsästäjät arvelivat, että pusikossa oli lähde, jonka he löysivätkin. Veden luona oli myös pieni luola, josta he löysivät Pyhän Mýronin ikonin. Metsästäjät valmistivat ikonin suojaksi kivistä ikonostaasin ennen poistumistaan Antikytheralta. Muutaman kuukauden kuluttua metsästäjät palasivat paikalle rakentamaan Pyhän Mýronin kunniaksi pienen pyhäkön. Ikoni ei kuitenkaan ollut enää samalla paikalla, vaan se oli siirtynyt eri paikkaan. Metsästäjät tulkitsivat Pyhän Mýronin valinneen uuden paikan, ja pyhäkkö päätettiin rakentaa sinne. Alkuaan kirkko oli hyvin pieni, mutta sittemmin sitä on laajennettu.


title: Antikythera

text: Pyhän Mýronin juhlinta alkaa jo elokuun alussa, kun antikytheralaiset metsästävät saarella villivuohia, jotka sitten 16. ja 17. elokuuta valmistetaan ateriaksi Pyhän Mýronin kirkon vieressä sijaitsevassa luostarissa. Vuohta tarjotaan riisin kera Antikytheralla vieraileville pyhiinvaeltajille. Antikytheran naiset paistavat leipää luostarin puu-uunissa. Kahden päivän aikana Pyhän Mýronin juhlassa käy monesti yli tuhat henkilöä. Pyhän Mýronin kirkossa järjestetään 16. elokuuta ehtoopalvelus, jonka jälkeen kirkon etupihalla pidetään perinteinen kreetalainen juhla ("glenti"). Juhlapäivänä 17. elokuuta Pyhän Mýronin kirkossa on liturgia. Liturgian jälkeen Pyhän Mýronin ikoni viedään kulkueessa luolaan, josta se on alun perin löydetty. Luolassa pappi päättää liturgian. Juhlinta alkaa jälleen liturgian jälkeen ja kestää myöhään yöhön.


title: Antikythera

text: Antikytheralla on nykyisin ainoastaan yksi poliisi, lääkäri, kaksi tavernaa, puhelinkioski ja luostari. Saarella on myös uudenaikainen helikopterikenttä. Sen sijaan pankki ja posti puuttuvat kokonaan. Xeropotámoksenlahdella on uimaranta.


title: Antikythera

text: Laivayhtiö ANEN Lines liikennöi Kytheran saaren ja Kreetalla sijaitsevan Kíssamoksen välillä. Matkan varrella laiva pysähtyy Antikytheralla. Antikytheran ainoa käyttökelpoinen ankkuripaikka on Potamóksenlahti.


title: Antikythera

text: Merimatka Antikytheralle Kytheralta kestää kaksi tuntia, Kreetan Kíssamoksesta kaksi tuntia, Peloponnesoksen Neápolista 4,5 tuntia, Gýtheiosta viisi tuntia ja Ateenan kupeessa sijaitsevasta Pireuksesta 9,5 tuntia.


title: Joku (sarjakuvahahmo)

text: Joku () on Mirage Studios -kustantamon sarjakuvissa esiintyvä sankari. Kevin Eastmanin luoma hahmo esiintyi ensimmäisen kerran vuonna 1987 "Tales of the Teenage Mutant Ninja Turtles" -sarjakuvalehden toisessa numerossa. Joku oli poliisi, joka päätti ottaa rikosten torjumisen omiin käsiinsä huomattuaan laillisen toiminnan olleen liian tehotonta pysäyttämään rikollisia.


title: Joku (sarjakuvahahmo)

text: Joku oli seuraamassa erästä roistojengiä Springfieldissä, ja tutki erään yhtiön tiloja, kunnes joutui vetäytymään piiloon jouduttuaan käteen ammutuksi erään vartijan vuoksi. Samalla paikalle ilmestyvät Turtlesit, joita hän pyytää seuraamaan pakenevaa rekkaa, sillä välin kun Joku yrittää hoitaa saamaansa haavaa. Turtlesit ovat aluksi epäileviä miehen käskemisestä, mutta näytettyään poliisimerkkinsä Turtlesit suostuvat auttamaan naamioitunutta miestä. Lisäksi Joku käskee Turtleseita tapaaman hänet myöhemmin auringonnousun aikaan lähistöllä olevan sillan alla. Myöhemmin Turtlesit saapuvat sovittuun paikkaan, mutta Raphael ei edelleen luota naamioituun poliisiin. Joku ilmestyy paikalle Turtlesien huomaamatta, jotka kertovat rekan kulkureitin. Raphael suuttuu entisestään ja vaatii selitystä miksi heidän pitäisi luottaa mustaan asuun pukeutuneeseen mieheen. Joku on samoilla linjoilla että hänkin ottaa suuren riskin luottaessaan Turtleseihin ja kertoo heille lisää mikäli ryhmä haluaa tavata hänet toisen sillan allan myöhemmin yöllä.


title: Joku (sarjakuvahahmo)

text: Myöhemmin samana iltana Leonardo saapuu paikalle, jossa Joku odottaa häntä ja selittää mitä oli tekemässä ennen kuin tapasi Turtlesit. Hän sai myös selville Turtlesien avulla BFR autonkuljetuksen olevan yksi Ruffington Armsin asiakkaista. Yhtiö joka on erikoistunut sotatarvikkeisiin ja omaa useita sopimuksia hallituksen kanssa. Joku haluaa Turtlesien tulevan mukaansa tutkimaan mitä rekkoihin oli lastattu ja ryhmä matkaa kohti varastotaloa. Paikalla ollessa he hiipivät katolle ja köyden avulla nostavat yhden laatikoista ylös, jossa paljastuu olevan aseita. Hetkeä myöhemmin paikalle saapuu kaksi limusiinia ja Joku yrittää kutsua paikalle poliisit, mutta paikalle ilmestyykin joukko pikkurikollisia aseistettuna. Joku käskee Turtlesien hoitaa ne, samalla kun hän huomaa helikopterin ilmassa ja yrittää viittoa sille. Aluksi Joku olettaa sen olevan poliisit, mutta lähestyessään hän tajuaa sen olevan vihollinen, joka yrittää lastata aseita kyytiinsä. Noustessaan ilmaan ja karkuteitä Joku kaappaa vieressä olevan korkeateknisen aseen ja ampuu kahdesti joista jälkimmäinen osuu helikopteriin pudottaen sen lähellä olevaan järveen. Tilanteen päätteeksi hän katoaa paikalta, jolloin Turtlesit eivät ehdi edes kiittää tuntematonta sankaria. Tämän myötä Leonardo nimeää sankarin Jokuksi.


title: Joku (sarjakuvahahmo)

text: Seuraavan kerran Turtlesit tapaavat naamioidun sankarin tämän huomatessa Casey Jonesin olettaen sen olevan joku rikollinen. Yrittäessään laittaa Jonesia käsirautoihin Turtlesin ilmaantuvat paikalle ja selittävät Jones olevan heidän ystävä. Joku palaa myöhemmin hätiin Donatellon pyynnöstä, kun Baxter Stockman uhkaa Turtleseita uudella robottikehollaan. Taistelun aikana Stockman saa Raphaelin kiinni ja käskee Jokua pudottamaan aseensa mikäli haluaa nähdä Raphaelin hengissä. Vaikka hän pudottaa aseensa Stockman pudottaa myös Raphaelin alas katolta ja samalla ampuu Jokua päin. Myös paikalla olevat poliisit aloittavat ammuskelun helikoptereista, jonka seurauksena koko rakennus sortuu ja Stockmanin robotti jää raunioiden alle. Hän kuitenkin selviää tapahtumasta, mutta suurin vahingoin. Sillä välin kun Leonardo, Michelangelo ja Jones palaavat takaisin asunnolleen. Donatello lähtee etsimään Jokua, jolle hän on vihainen oltuaan kykenemätön suojelemaan Raphaelia. Löydettyään Jokun hän selittää ettei voinut tehdä mitään eikä hän löytänyt Raphaelista jälkeäkään. Myöhemmin Turtlesit kokoontuvat Jonesin ja O'Neilin asunnolle, jonne Joku soittaa ettei poliisitkaan ole löytännet Raphaelista mitään tietoa. Leonardo kuitenkin epäilee hänen soittoaan. Myöhemmin Braunze niminen liittoagentti selittää Stockmanin robotin olleen O'Neilin perässä ja tietää missä Raphaelia pidetään vankina. Braunze laatii suunnitelma jolla Turtlesit, Jones ja Joku murtautuvat DARPA:n linnoitukseen. Ennen murtautumista Braunze hyptonitoi Jonesin luulemaan itseään toimintasankariksi ja ottaa aseen käteensä hyökäten kohti DARPA:n vartioitua porttia. Sisälle päästyä ryhmä suuntaa kohti rakennusta, jolloin kaksi helikoperia alkavat ammuskella heitä. He onnistuvat kuitenkin selviämään ammuskelusta ja tunkeutuvat rakennuksen sisälle, jossa pitkän etsinnän päätteeksi löytävät Raphaelin. Samaan aikaan maaplaneetalle saapuu Triceratopsien alus, joka seurasi erään laitoksessa vankina olleen hälytysmerkkiä. Leonardon löydettyä pakoreitin he suuntaavat kohti luolan tunnelia, jossa vastaan tulee jyrkänne. Jyrkänteen pohjalla on ison meritähden näköinen olento, joka yhtäkkiä ampuu kidastaan lonkeroita, joista yksi lävistää Jonkun rintakehästä läpi. Samalla Triceratopsit ammuskelevat, jonka seurauksena olento vetäytyy suojaan ja ahmii Jonkun suihinsa. Jones nappaa vielä pommin Jonkun jääneestä laukusta ja heittää sen olennon perään, joka vammautuu räjähdyksestä.


title: Joku (sarjakuvahahmo)

text: Joku palasi elävien kirjoihin 14 vuoden jälkeen kun hän ilmestyi New Yorkiin pelastaessaan humalassa katolta tippuneen Casey Jonesin. Paikalla oli myös Raphael joka ihmettelee Jonkun ilmestymistä. Joku kertoo Raphaelille todellisen tapahtuman DARPAn laitoksessa, jossa meritähden näköinen olento olikin Overlord, joka päätti valita hänet suojelemaan Overlordia Triceratorien valloitusta vastaan. Joku laitettiin valekuolemaan, mutta paraneminen kesti odotettua kauemmin, kun Jones heitti tuolloin saman tien pommin perään. Valekuoleman aikana Joku sai supervoimia; kyvyn lentää, olla yli-inhimillisen vahva ja lähes haavoittumaton. Samalla Joku kertoo saaneen tehtäväkseen suojella Overlordia, jota Raphael ihmettelee koska Overlord asustaa Nevadassa ja Joku on New Yorkissa. Samassa maaplaneetalle syöksyy kyborgiolento Coleoan, joka yrittää syödä Jonkun aivot ja käyttää tietoa hyväkseen murhatakseen Overlordin. Joku käyttää uusia supervoimiaan hyväkseen taistellakseen Coleoania vastaan, mutta ei tunnu pärjäävän olennolle. Casey Jones anoaa armoa olennolta jolloin Raphael heittää heittotähden olennon hengityslaitteeseen, jonka seurauksena se tukehtuu maaplaneetan ilmakehän vaikutuksesta. Joku kiittää kaksikon avusta, jolloin Casey ehdottaa hänelle asun vaihtoa. Joku suostuu ehdotukseen ja vaihtaa mustan värityksen valkoiseksi. Hän ottaa Coleoanin haltuunsa ja katoaa taivaalle.


title: Joku (sarjakuvahahmo)

text: Vuoden 2003 sarjassa Joku tekee ensi esiintymisensä jaksossa "Näkeekö Kukaan?", vuonna 2004. Jakso perustui hahmon ensi tarinaan sarjakuvissa, mutta pienillä muutoksilla. Muun muassa Räyhärssönin () kanssa asekauppaa tehnyt jengi oli sarjassa Hunnin johtama purppuralohikäärmeiden jengi. Lisäksi Jonkun asuun oli tehty kosmeettisia muutoksia lisäämällä saappaat ja hanskat punaisiksi. Hahmon äänenä toimi Sean Schemmel.


title: Katowicen kansainvälinen lentoasema

text: Katowicen kansainvälinen lentoasema (; IATA: KTW, ICAO: EPKT) on lentoasema Puolassa Katowicen lähistöllä. Sillä on kaksi terminaalia. Yhteyksiä on lukuisiin maihin, kuten Yhdistyneeseen kuningaskuntaan, Irlantiin, Saksaan, Italiaan ja Espanjaan.


title: Juan de León Fandiño

text: Don Juan de León Fandiño oli 1700-luvulla elänyt espanjalainen meriupseeri ja kaappari, joka väitetysti käynnisti sodan Jenkinsin korvasta.


title: Juan de León Fandiño

text: Sota sai erikoisen nimensä 9. huhtikuuta 1731 sattuneesta tapauksesta, jossa Espanjan rannikkovartioston alus "San Antonio" nousi brittiläisen merenkulkijan Robert Jenkinsin "Rebecca"-nimiseen prikiin lähellä Havannaa. Välikohtauksen aikana Jenkinsiltä leikattiin korva. Myöhemmin tehdessään selontekoa tapauksesta Jenkins esitteli korvaansa parlamentin alahuoneelle ja kertoi espanjalaisen kapteenin Juan de León Fandiñon loukanneen sanallisesti hänen lisäksi myös Britanniaa. Jenkinsin mukaan leikattu korva piti viedä terveiseksi hänen korkeudelleen kuningas Yrjölle. Vaikka todisteiden mukaan Jenkins oli syyllistynyt salakuljetukseen tapauksen herättämä Espanjanvastainen lehdistökampanja suitsutti kostoa ja sotaa. Jenkinsin tarinaa pidetään usein pääosin keksittynä. León Fandiño kaappasi saman vuoden aikana kuitenkin kaksi pienempää brittilaivaa.


title: Juan de León Fandiño

text: Vuonna 1740 espanjalainen kuvernööri Manuel de Montiado osti eläkkeelle jääneen kaapparin Joseph Sánchezin sluupin ja luovutti sen Juan de León Fandiñolle, joka kunnostutti sen. Uuden laivan miehistöön kuului mm. vapautettu orja, musta merimies Francisco Menendez, joka purjehti useiden kuuluisien espanjalaiskaapparien mukana. León Fandino purjehti ensimmäiseksi Pohjois-Carolinan rannikolle, jossa taisteli mm. englantilaiskaapparin kanssa ja kaappasi kuunarin. Pitkän uransa aikana Juan de León Fandiño ehti kaapata ainakin 38 laivaa Espanjalle.


title: Juan de León Fandiño

text: 15. kesäkuuta 1742 Juan de León Fandiño komensi laivastosaattuetta lippulaivanaan 10-tykkinen "San Juan Bautista", jossa oli lisäksi 10 kiertohakatykkiä. Saattue koostui yhteensä 3-4 aluksesta, joista kaksi oli hiljattain kaapattuja aseistettuja laivoja. Kapteeni Thomas Franklandin 24-tykkinen 6. luokan fregatti "HMS Rose" hyökkäsi saattueen kimppuun. Taistelu kesti noin kolme tuntia, jonka lopulla León Fandiño yritti paeta. Siinä onnistumatta "San Juan Bautista" laski vihdoin lippunsa ja antautui. Frankland sai tietää kyseessä olevan miehen, jota pidettiin sodan aiheuttajana. Hän lähetti León Fandiñon Britanniaan, jossa hallitus saisi päättää mitä hänelle tehtäisiin. Se, mitä Juan de León Fandiñolle tapahtui on hämärän peitossa. Merkintöjä hänen oikeudenkäynnistään ei löydy.


title: Volkert van der Graaf

text: Volkert van der Graaf (s. 9. heinäkuuta 1969) on alankomaalainen eläinoikeusaktivisti, joka murhasi poliitikko Pim Fortuynin 6. toukokuuta 2002. Vuonna 2003 hänet tuomittiin teosta kahdeksantoista vuoden vankeuteen. Hän vapautui vankilasta ehdonalaiseen vapauteen vuonna 2014.


title: Volkert van der Graaf

text: Van der Graaf ampui Fortuynin Hilversumissa tämän poistuttua studiosta, jossa häntä oli haastatellut murhan todistajaksi joutunut toimittaja Ruud de Wild. Van der Graaf tunnusti teon ja kertoi syyksi sen, että koki oikeistopopulistina tunnetun Fortuynin kasvavaksi yhteiskunnalliseksi uhaksi. Hän myös väitti yrittäneensä suojella Alankomaiden muslimeja vainolta. Van der Graafin kotoa löydettiin etsinnöissä rikkihappoa sekä kalsiumkloraatin ja sokerin sekoitusta. Van der Graaf toimi syyntakeisena ja oli harkinnut tekoaan mutta pohti kuitenkin jälkikäteen, oliko hänen tekonsa oikeutettu. Vankilassa hän on toiminut lainopillisena neuvonantajana muille vangeille.


title: Volkert van der Graaf

text: Van der Graaf oli ennen Fortuynin murhaa pitkään omistautunut eläinten oikeuksille. Hän oli perustamassa Vereniging Milieu Offensief -ympäristöjärjestöä. Hän asui Harderwijkissä tyttöystävänsä ja vuonna 2001 syntyneen tyttärensä kanssa.


title: Shine a Light (The Rolling Stonesin albumi)

text: Shine a Light on The Rolling Stonesin huhtikuussa 2008 julkaistu livealbumi ja samalla samannimisen elokuvan soundtrack. Se on julkaistu sekä yhden että kahden cd-levyn versiona.


text: Levyllä vierailevat Christina Aguilera (kappaleessa "Live with Me"), Jack White ("Loving Cup") ja Buddy Guy ("Champagne & Reefer").


title: Dorval

text: Dorval on kaupunki Montrealinsaarella lounaisessa Quebecin provinssissa, Kanadassa, se kuuluu Montrealin suur-kaupunkialueeseen. Vuonna 2006 suoritetussa väestönlaskennassa kaupungissa oli 18 088 asukasta, väkiluku kasvoi vuodesta 2001 2,2 %. Kaupungin alueella sijaitseva Montreal-Pierre Elliott Trudeaun kansainvälinen lentoasema kattaa noin 60 % pinta-alasta, mahdollistaen asuinrakentamisen ainoastaan pienehkölle kaistaleelle kaupungin eteläpuolelle.


title: Dorval

text: Dorval perustettiin vuonna 1667 ja on saaren läntisistä kaupungeista vanhin sekä yksi Pohjois-Amerikan vanhimmista kaupungeista.


title: Dorval

text: Dorvalin historia juontaa yli 300 vuoden taakse, 1667 Sulpician-jesuiitta papit perustivat lähetysaseman Ville-Marien kylän ulkopuolelle. Lähetyasemaa kutsuttiin alun perin nimellä “Gentilly”, myöhemmin muutettiin “La Présentation de la Vierge Marie”ksi ja lopulta “Dorval”iksi. Dorval virallistettiin kyläksi vuonna 1892, kaupunkioikeudet se sai 1903 ja luokiteltiin suurkaupungiksi 1956. Vuonna 2002 kaupunki liitettiin Montrealin Boroughiksi. Kaupunki itsenäistyi jälleen vuonna 2006.